Мен театрга унга нафратим туфайли келганман - режиссер Барзу Абдураззоқов\n18:06 01.12.2017 (Янгиланган 22:06 01.12.2017)\nТеатр шинавандалари ва режиссёрлик касби маҳоратини тушунадиганлар томонидан орқаваротдан "Илоҳий режиссёр" дея таърифланадиган тожикистонлик драматург ва режиссёр Барзу Абдураззоқов айни кунда шарқ афсонаси - "Фарҳод ва Ширин" спектакли постановкаси устида ишлаяпти\nТОШКЕНТ, 1 дек — Sputnik, Дилшода Раҳматова. Ўзбекистон пойтахти Тошкент шаҳридаги Муқимий номли мусиқали драма театрида декабр ойининг иккинчи ярмида янги премьера бўлиши кутилмоқда.\nТожикистонлик драматург ва режиссёр Барзу Абдураззоқов айни кунда шарқ афсонаси — "Фарҳод ва Ширин" спектакли постановкаси устида ишлаяпти.\n…Барзу Абдураззоқов ўзига бериладиган юксак таърифлардан "кеккайиб" кетадиганлар тоифасидан эмас. "Мен ҳаддан зиёд иккиланувчан инсонман. Ички зиддиятларим ниҳоятда кўп. Мақтовлар мени ҳеч қачон тинчлантира олмайди, улардан иккиланишларим, аксинча, ортади. Ҳар бир янги кунни "нол"дан бошлайман. На таълим, на тажриба менга бу борада ёрдамчи бўла олмайди", дейди у.\n— Барзу ака, сиз охирги марта Тошкентда 2007-йилда бўлгансиз ва ўзбек артистлари билан биргаликда Мольернинг "Скапеннинг ҳийласи" пьесасини қўйгансиз. Орадан 10 йил ўтиб Ўзбекистонга қайтдингиз. Тошкент сизда ҳозир қандай таассурот уйғотди?\n— Таассуротларим ажойиб. Мен бу ҳақда ҳаммага айтяпман, ёзяпман. Бошқа юртларга кетган ўртоқларимга ҳам: "бекор кетибсиз, Тошкентга қайтиш керак", дедим. Биласизми, биз "Тошкент нон шаҳри" фильмини томоша қилган авлодмиз. Шу картина туфайли, ҳатто, Тошкентда бўлмасак ҳам бу шаҳарга кўнгил қўйганмиз. Ҳозир, бу ерга келгач, ўзимни катта шаҳарга тушиб қолган ёш боладек ҳис қиляпман, севинчим ичимга сиғмаяпти. Шаҳар таратаётган ифорни, унинг меҳмондўст халқини айтмайсизми! Энг муҳими, бутун шаҳар табассум қилмоқда. Ҳа, шаҳарнинг табассумга мойиллиги ҳайратга солмоқда мени. Даода "ички табассум" деган тушунчаси бор. Тошкентда ҳам мана шу сингари ички табассум пайдо бўлган. У атрофни нур билан тўлдирмоқда. Қаерга бормай — шу табассумга дуч келяпман. У шунчаки расмий эмас, ич-ичдан тараладиган, самимий табассум. Бу мени чексиз шод этмоқда, шаҳар гуллаб-яшнаётганидан, ажойиб ҳид таратаётганидан хурсандман. Тошкентда шунчаки таомлар эмас, балки — табассум ва эзгулик ифорлари таралмоқда. Менинг таассуротларим мана шундай.\n© Foto : Зульфия Тургунова\n— Тақдир тақазоси туфайли. Мен қадимги грек психологиясига эга инсон сифатида, тақдирга ишонаман. Тошкентга бориш хаёлимда ҳам йўқ эди. Чунки бошқа мамлакатда ишлар билан банд эдим. Аммо тақдир тақазоси билан бир премьерадан иккинчисига қадар 1,5 ой бўш вақт пайдо бўлди. Худди шу вақтда Мирзо Азизов (Муқимий театри раҳбари, — таҳр.) қўнғироқ қилиб, навбатдаги бор "Келасизми ёки йўқ", деб савол берди. Табиийки мен "йўқ" дея олмасдим. Аввало, Тошкентни чексиз соғингандим. Ўзбек тили, ўзбек миллий мусиқаси, ўзбекистонликлар ва йиллар давомида учраша олмаган дўстларимни қаттиқ соғинган эдим. Яна муҳаббат ҳақида спектакль қўйишни ҳам юракдан хоҳлаётгандим.\n— Ўзим енгилтабиатроқ бўлганим учундир (кулади).\nБиласизми, бугун тўртинчи репетициямиз бўлди ва ўзбек актёрлари менинг бу муҳаббат тарихига нисбатан қарашларимдан бироз довдираб қолдилар. Чунки мен муҳаббатнинг барча, ҳатто, ёқимсиз қирраларинида кўриб чиқаман. Мен унга сайқал бермайман, балки аланга олдираман. Муҳаббатни бу туйғуни инкор этадиган нуқтагача олиб бораман. Муҳаббат муҳаббат билан тўқнашиб, ўртада нафрат ва муҳаббат туғилади. Бу машъум муҳаббат. Сиз ундан воз кечолмайсиз ва шу вақтнинг ўзида ундан чарчайсиз. Лекин уни унитолмайсиз. Икки ошиқ бир-бирини севадими ёки аксинча, нафратланади, ҳатто уларнинг ўзига ҳам аён эмас…\n© Facebook / Театр "Жас Сахна"\n— Эътибор! Ҳозир мени фақат эътибор қизиқтиради.\nАктёрлар таркиби танланмагани учун, жамоавий таҳлил билан шуғулланяпмиз. Биз муҳаббатни, худди рак ўсимтаси сингари микроскоп ёрдамида кўздан кечириш, унинг бузғунчилик хосиятларини англаш билан бандмиз. Биз у қандай қилиб ҳамма нарсани йўқ қилиб ташлашини тушунишни хоҳлаяпмиз.\n— Нега режиссёрлик касбини танлагансиз?\n— Жавобим эҳтимол сизни лол қолдирар. Мен актёрларнинг фарзандиман. Ота-онам театр соҳасида хизмат қилишган. Туғилибманки, театрда яшаганман. Ота-онам саҳнада вақтларида олд қаторда ухлаб қолардим… Шу боис, театрни севишим мумкин ҳам эмасди, бу аҳмоқлик бўларди. Мен ундан нафратланардим. Мен театрга унга бўлган муҳаббатим туфайли эмас, аксинча, нафратим туфайли келганман. Балки онгу шууримда уни вайрон қилиш мақсади бўлгандир. Ҳа, худди диверсант сингари — бомба қўйиб, портлатиб юбориш учун келган эдим. Кейин эса кутилмаганда мени ўзига асир қилган театрни севиб қолдим.\nМен ўз жаллодимга кўнгил қўйдим.\n— Барзу ака, сиз қилган ишлар ҳақида кўплаб илиқ фикрларга кўзим тушди. Яқинларингиз баҳоси сиз учун муҳимми ёки ўз ишидан ҳеч қачон кўнгли тўлмайдиган инсонсизми?\n— Яқинларим фикри жуда муҳим. Мени танқидчилар эмас, балки фарзандларим фикри қизиқтиради. Залда ўғилларим ва рафиқам ўтирса, жуда ҳаяжонланаман. Мен барча спектаклларимни мана шу уч инсон учун қўяман. Чунки улар холис баҳо беради. Премьерадан сўнг мен табриклардан ҳам кўра, улар залда қандай пайдо бўлишини интизорлик билан кутаман. Уларнинг ҳатти-ҳаракатларига қараб, спектаклим қандай чиққанини англаб оламан.\n— Албатта. Томошабин яхши кўрмайдиган севимли спектаклларим бор. Мен яхши кўрмайдиган, аммо томошабин муҳаббатини қозонган спектакллар ҳам бор. Албатта, дилим оғрийди, мен севган ўша спектаклга кўпроқ меҳнат сарф қилганман, у яхшироқ, сифатлироқ, ақллироқ, у кўпроқ фойда келтиради. Тушунаяпсизми? Мисол учун саримсоқ сингари. "Сникерс" егандан кўра, саримсоқ еган яхши эканлигини биламизку. Лекин одамлар фойдалисини олишмайди. Мен севган спектаклларга одамлар кам келади. Шундай вақтларда саҳна ортида туриб йиғлагим келади… Чунки мен бу спектаклнинг аҳамиятини яхши тушунаман ва шундан қаттиқ азоб чекаман.\n— Сўнгги вақтларда бўш заллар муаммоси пайдо бўлган. Одамлар театрларга бормай қўйди. Сизнингча томошабинни залларга қандай қайтарса бўлади?\n— Бу жуда мураккаб савол. (ўйлаб қолади) Мана мисол учун, мен ҳар куни кечқурун "N" кафесига овқатлангани бораман. Ва ҳар кеч мен у ерда пайдо бўлишим билан уларда мени қаерга ўтқазиш муаммоси туғилади. Чунки кафе одамларга лиқ тўла бўлади. Улар ҳеч кимга ҳеч нарса ваъда бермайди, лекин одамлар ўша кафега бораверади.\nТасаввур қилинг, залда 600 нафар томошабин ўтирсаю, ҳар бири сизнинг камчилигингизни кўра олса. Устига-устак, камчилигимизни кўра олган одамларга "сиз театрни тушунмайсиз", дея жавоб беришга одатланиб қолганмиз. Тасаввур қилинг, мен кафега келсаму, у ерда менга шўр овқатни беришса. "Овқатингизни тузи кўп экан", деган эътирозимга "Сиз овқатни тушунмас экансиз", деб жавоб беришса…\n— "Фарҳод ва Ширин"да томошабин нимани кўради?\n— Менинг фикримни, таассуротларимни. Спектаклда бугунги кундаги тушунчаларимни акс эттиришга ҳаракат қилдим. Тажрибам бугун бу шундай бўлиши керак, деб кўрсатди ва мен ички ҳиссиётларимга бўйсундим. Томошабин мени тошбўрон қилиши мумкин, лекин бу менинг бугунги тушунчаларим. Эҳтимол, адашаётгандирман…\nТожикистоннинг хизмат кўрсатган артисти Барзу Абдураззоқов 1959 йил Душанбе шаҳрида таваллуд топган. Унинг отаси таниқли артист Хабибулло Абдураззоқов, онаси — актриса Фотима Гулямова.\n1980 йил Тожик санъат институтининг режиссёрлик факультетини, 1987 йил — Москвадаги А.В.Луначарский номидаги олий ўқув юртининг режиссёрлик бўлимини тугатган.\n2009 йилда Душанбедаги Маяковский номли театр саҳнасида намойиш этилган "Телбалик. 1993-йил" постановкаси Тожикистон Маданият вазирлиги таъқиқига тушган.\nШундан сўнг режиссёр ўз мамлакатида ишлаш имкониятидан маҳрум этилган ва 2013-йилда Қирғизистонга кетган. Режиссёр бугунги кунгача Ч.Айтматов номидаги Давлат рус драма театрида ишлаб келмоқда. Кетма-кет икки марта Қирғизистоннинг энг яхши режиссёри унвони билан тақдирланган.


Муаммо: мурожаат ва натижа Archives - Page 20 of 29 - Истеъмолчилар ҳуқуқларини ҳимоя қилиш Агентлиги\nМуаммо: мурожаат ва натижа, ЯнгиликларBy tagaeva@press 14.07.2020\nСовутгич маиший техника маҳсулотлари орасида энг зарур ва муҳимларидан бири ҳисобланади. Агар янги сотиб олинган совутгич ёки бошқа маиший техниканинг носозлиги билан боғлиқ муаммолар кафолат муддати давомида пайдо бўлса, истеъмолчи хизмат кўрсатиш марказига ёки дўконга мурожаат қилиш ҳуқуқига эга. Тошкент шаҳридаги Texnomart дўконидан Indesit маркали совутгични 4.098.000 сўмга сотиб олган истеъмолчи ҳам ўз қонуний ҳуқуқларидан…\nМуаммо: мурожаат ва натижа, Савол-жавобларBy tagaeva@press 10.07.2020\nЖавоб: Фойдаланилган газ бўйича ҳисоблагичдаги маълумотлар тўғридан-тўғри ягона ахборот тизимига келиб тушади ва унга кўра қўшиб ёзишнинг умуман имкони йўқ. “Истеъмолчиларнинг ҳуқуқларини ҳимоя қилиш тўғрисида”ги Қонуннинг 21-модда. Сотувчи (ижрочи) хизмат кўрсатувчи истеъмолчига ҳақ эвазига қўшимча товарлар сотиб олишга ёки қўшимча хизматлардан фойдаланишга қисташга, шунингдек, кўрсатилмаган хизматлар учун ҳақ олишга ҳақли эмаслиги аниқ килиб кўрсатилган. Истеъмолчи…\nМуаммо: мурожаат ва натижа, Тавсиялар, ЯнгиликларBy tagaeva@press 03.07.2020\nКўчмас мулк харид қилган ҳар бир киши аввалги уй эгасига тегишли бўлган коммунал хизматлари учун қарздорлиги каби нохуш ҳолатларга дуч келиши мумкин. Кўпинча бундай ҳолат қарздор уй эгаси томонидан квартирани янги эгасига сотилгандан сўнг аниқланади. Табиийки, Уй-жой коммунал хизмати ходимлари уй эгасидан мазкур хизматлар учун қарзларни тўлашни қатъий талаб қилиши мумкин. Квартиранинг янги эгаси аввалгисининг…\nТошкент шаҳар 41 178 825,84 СЎМЛИК ШАРТНОМА БЕКОР ҚИЛИНИШИГА КИМ АЙБДОР?\nМуаммо: мурожаат ва натижа, ЯнгиликларBy tagaeva@press 02.07.2020\n• ХЎШ, ИСТЕЪМОЛЧИ БУНДА БИРОН БИР ХАТОЛИККА ЙЎЛ ҚЎЙДИМИ? 2019 йил 2 октябрда “Umid Savdo Tashkent” МЧЖ билан “Аванс тўлови тўғрисида” 21-сонли шартнома имзоланди. Шартноманинг 1.1 бандига биноан “Дельфин” рангли “Nexia-3” автотранспорт воситасини 2020 йил 12 май куни муддатга йиллик 20 фоиз устама тўлаш шарти билан етказиб беришга келишилди. Истеъмолчи А.Б. 2019 йил 4 октябрда…\nЗамонавий газ ҳисоблагичини ўрнатилишини хоҳламайман\nСавол: Хонадонимга газ таъминоти томонидан замонавий газ ҳисоблагичини ўрнатилишини хоҳламайман. Мен ойлик меъёр тарифи бўйича тўловларни амалга ошираман. Тариф бўйича нархлардан эътирозим йўқ. Жавоб: Замонавий газ ҳисоблагичларни ўрнатиш барча тоифадаги истеъмолчилар учун мажбурийдир. Шунинг учун уларни ўрнатишни рад этиш мумкин эмас. Шуни алоҳида таъкидлаш жоизки, табиий газ ҳисоблагичларини ўрнатилиши билан мижоз фақат ҳақиқатда истеъмол қилинган…\nНаманган вилояти. ЯРОҚСИЗ ТЕЛЕФОН СОТИЛГАН\nМуаммо: мурожаат ва натижа, ЯнгиликларBy tagaeva@press 01.07.2020\nИстеъмолчи “NORIN ORZULAR ROYОBI” МЧЖ савдо дўконидан 3 458 000 сўмга “Redmi Нот 9 С 64” уяли алоқа телефонини кредит асосида сотиб олди. Аммо истеъмолчининг хурсандчилиги узоққа бормади. Орадан бир ҳафта ўтиб телефоннинг носозлиги маълум бўлди. Бу ҳақда дўкон сотувчисига қилинган мурожаат эса рад этилиб, товар сифатлисига алмаштириб берилмаган, пули ҳам қайтарилмаган. Истеъмолчилар ҳуқуқларини ҳимоя қилиш агентлигининг…\nМуаммо: мурожаат ва натижа, ЯнгиликларBy tagaeva@press 30.06.2020\nИстеъмолчилар ҳуқуқларини ҳимоя қилиш агентлиги Сурхондарё вилоят ҳудудий тузилмасига Сариосиё туманида яшовчи С.Э.нинг Ўзбекистон Республикаси Президентига pm.gov.uz портали орқали йўллаган мурожаати келиб тушди. Истеъмолчи ўз мурожаатида жорий йилнинг 11 апрель куни ZoodMall мобил иловаси орқали Sony DVP–SR760 маркали DVD плеерни 60 кунда етказиб бериш шарти билан онлайн тарзда харид қилган. Аммо орадан 62 кун ўтса…


Байрамингиз муборак бўлсин, муҳтарама опа-сингиллар! - "Севинч"\n"Севинч" > Янгиликлар > Янгиликлар > Байрамингиз муборак бўлсин, муҳтарама опа-сингиллар!\n08-03-2019 - 06:46\nБугун юртимизда 8 март-Халқаро хотин-қизлар куни байрами кенг нишонланади. Бу байрам мунис оналаримиз, ҳурматли опа-сингилларимиз, гўзал қизларимизнинг байрами.\nУшбу байрам билан, “Севинч” ПФК раҳбарияти, мураббийлари ва барча футболчиларимиз номидан муҳтарама онахонларимизни, меҳр-муҳаббат соҳибалари бўлган опа-сингилларимизни, гўзал қизларимизни самимий муборакбод этамиз. Сизларга мустаҳкам сиҳат саломатлик, узоқ умр ва бахт-саодат тилаймиз. Барча орзу-истакларингиз амалга ошишига доимо тилакдошмиз.


Жанубий Корея ҳудудига кириш тартиби кучайтириляпти\n13 Июл 2020 341\nЖанубий Корея тўрт мамлакат фуқаролари учун ўз ҳудудига кириш тартибини кучайтирди.\nЖанубий Корея ҳукумати 13 июлдан бошлаб бир қатор мамлакат фуқаролари учун Корея Республикаси ҳудудига кириш тартиби кучайтирилганини эълон қилди. Булар Қозоғистон, Қирғизистон, Бангладеш ва Покистон мамлакатлари.\nЭндиликда ушбу давлатлардан келаётган фуқаролар коронавирус тестидан ўтганлиги ва инфекция мавжуд эмаслигини тасдиқловчи расмий хулосага эга бўлиши керак. Бунда, тиббий маълумотнома Кореяга учишдан 48 соат аввал олинган бўлиши ва фақат Корея Республикаси дипломатик ваколатхоналари томонидан тан олинган муассасалардан олиниши керак.\nШунингдек, 13 июлдан бошлаб, Жанубий Корея портига кириб келадиган барча денгиз кемалари экипаж аъзолари ҳам қирғоққа чиқишдан аввал 14 кунлик карантинни ўташи лозим бўлади, деб хабар беради Российская газета\nСеулдагиларнинг таъкидлашича, кириш тартиби қатъийлаштириладиган рўйхатга қўшилиш эҳтимоли мавжуд яна 11 мамлакатдаги вазият кузатиб борилаяпи экан.\nМаълумот учун, ўтган кунлар ичида Корея Республикасида COVID-19 билан касалланган 62 янги ҳолат қайд этилган, 26 нафар бемор соғайган, янги ўлимлар эса қайд этилмаган. Шундай қилиб, бугунги кунга Жанубий Кореяда 13 479 киши касалланган, 289 нафар бемор ҳаётдан кўз юмган, 986 нафар бемор даволаняпти.


Шайх Махмуд Халил Хусарий\nМашҳур қори Маҳмуд Халил 1919 йили Миср қишлоқларидан бирида туғилган. Унинг отаси бўйра тайёрлаб сотарди. Бўйрани арабчада «хасир» дейишади. Шунинг учун у кейинчалик «Хусарий» тахаллуси билан машҳур бўлди. Маҳмуднинг болалик ва ёшлик йиллари отасига тирикчилик ишларига ёрдам бериш билан кечди. Орада Қуръони Каримни ҳифз этишни бошлади ва ўн ёшидаёқ мураттаб қори бўлди. Ўша даврнинг машҳур Қуръон ҳофизи Иброҳим Саломдан сабоқ олди. Тенгдошлари Мустафо Исмоил, Маҳмуд Али Баннолар билан мусобақалашиб Қуръонни ўрганишди, тадқиқ қилишди.\nУ Қуръон ҳофизи бўлибгина қолмади. Тинимсиз изланишлар, чуқур тадқиқотлар эвазига Қуръони Карим ҳомилига, яъни Қуръонни ёддан ўқиш билан бирга, маъноларини тушуниб, уни ҳаётга татбиқ этувчи, унга амал қилувчи кишига айланди. 1965 йили уни Миср Вақф ишлари вазирлигига Қуръони Карим бўйича маслаҳатчи вазифасига тайинлашди. Кейинчалик муқаддас Қуръони мажид соҳасида илмий-тадқиқот ишлари учун унга «Қуръон фанлари доктори» деган унвон берилди.\nҚуръон ҳофизи ва ҳомили Маҳмуд Халил Хусарий 1970 йили Қувайтга кетаётиб, йўлда вафот этди. Унинг Аллоҳ каломини дунёга ёйиш соҳасидаги хайрли ишларини бугун Миср ва жаҳоннинг бошқа мамлакатларидаги юзлаб шогирдлари давом эттиришмоқда.


23:51 21 Май 2018\n18:16 10.08.2017 Ҳавола олиш\nШарқ тароналари: дунёни ҳайратга солган оҳанглар (7)\nTOШКЕНТ, 10 август — Sputnik. "Шарқ тароналари" XI халқаро мусиқа фестивалида 56 давлатдан 250 нафар хорижлик санъаткорлар иштирок этиши кутилмоқда. Бу ҳақда фестиваль ижрочи директори Т.Холиқовга таяниб uz24.uz хабар бермоқда.\nХабарга кўра, шу кунга қадар 120 га яқин бадиий жамоалар орасидан 38 та жамоа саралаб олинди. Ушбу мусиқа анжумани тарихида кузатилмаган Ямайка, Малави, Мяньма ва Уругвай давлатлари вакиллари иштирокини таъминлаш бўйича музокаралар олиб бориляпти.\nФестиваль доирасида "Шарқ халқлари мусиқа маданияти миллий анъаналарининг шаклланиши ва ривожланиши" мавзусида илмий-назарий конференция ўтказилади. Унда 20 дан ортиқ хорижлик таниқли мусиқа мутахассислари, олимларнинг иштирок этиши кўзланган.\nШунингдек, анжуманга фахрий меҳмон сифатида ЮНЕСКО, МДҲ, Европада хавфсизлик ва ҳамкорлик ташкилоти, Кореянинг Андонг, Хитойнинг Шанхай халқаро мусиқа фестиваллари вакиллари таклиф қилинган.\nСамарқандда Шарқ тароналари янграйди\nСамарқанд вилоят ҳокимлиги хабар беришича, фестиваль муносабати билан шаҳар кўчалари, хиёбонлар байрамона безатилмоқда, замонавий тунги ёритиш ускуналари билан таъминланмоқда.\nАйни пайтда шаҳар кўчаларига Россиядан келтирилган 1,5 минг туп манзарали дарахт кўчатлари экилди. Икки миллион туп гул кўчатлари ўтқазиш ишлари бошлаб юборилди. Анжуман бошлангунга қадар шаҳарнинг 20 та йирик йўл чорраҳаларида композицияли гулзорлар барпо қилиш, марказий кўчалар кесишмасида мустақиллик йиллари эришилган ютуқларни видеороликлар ёрдамида намойиш этиш мақсадида катта ҳажмдаги 7 та монитор, самарқандликлар ҳамда хорижлик сайёҳларга анжуман иштирокчилари чиқишларини ташкил этиш учун 5 та йиғма саҳна ўрнатиш режалаштирилмоқда.\nТадбирларни хориж оммавий ахборот воситаларида кенг ёритиш мақсадида 15 га яқин давлатлардан 25 нафар журналист жалб этилмоқда.


ШИФЕР ИШЛАБ ЧИҚАРИШ ЛИНИЯСИ (вакуумли технология) – Telegraph\nУзбекско-Китайский Торговый Дом "ASIA STAR - Линия производства цементно-асбестовый шифера November 04, 2017\nУзбекско-Китайский Торговый Дом "ASIA STAR - Линия производства цементно-асбестовый шифера\nУшбу линия бир кунда 3000 дона асбест-цементли шифер маҳсулотини вакуумли технология асосида ишлаб чиқариш учун ихтисослашган. Хомашёси Ўзбекистонда ишлаб чиқарилади. Асбест-цемент шиферлари асосан томларни ёпишда қўлланилиб, оловга бардошли, сув ўтказмайдиган, чиримайдиган, иссиқлик сақлайдиган, шовқин ва электр токини ўтказмайдиган хусусиятларга эга бўлиб, ундан 30 йилгачан фойдаланиш мумкун.\nШифер ишлаб чиқариш учун цемент, асбест толалари, шиша, сув ва қоғоздан фойдаланилади. Шифер ишлаб чиқариш учун хомашё арзон бўлганлиги сабабли, бу сохада юқори даромад топиш мумкун.\nИшлаб чиқариш технологияси содда, тизим деярли тўлиқ автоматлашган.\nЛиния учун умумий талаблар:\n- Ишлаб чиқариш линияси учун камида 50 метр узунликдаги, 12 метр энига ва 5 метр баландликга эга бўлган 600 м2 жой талаб қилинади. Омборхоналарни ҳисобга олмаган ҳолда. Омборхоналар билан жами 3000 м2 жой талаб қилинади.\n- Умумий электр энергия сарфи 116 кВт/соат.\n- Ишчилар сони 7 нафар.\nЛиния қуйидаги ускуналардан ташкил топган:\nУшбу ускуна ёрдамида хомашё аралашмасидан сув ажратиб олинади.\nФОРМОВКА ҚИЛИШ УСКУНАСИ\nСуви ажратилган хомашёлар аралашмасини пресс учун тайёрлаб беради.\nХОМАШЁ ЙЎНАЛТИРИШ УСКУНАСИ\nУшбу босқичда хомашё формовка қилиш ускунасидан қабул қилиниб, прессга йўналтирилади.\nПРЕСС, КЕСИШ ВА ТАХЛАШ УСКУНАСИ.\nБу ускуна хомашёни пресслаб тайёр маҳсулот кўринишига келтиради. Шундан сўнг ортиқча жойлари кесиб ташланади. Стандарт холатга келтирилган маҳсулот тахланади.\nХомашё аралаштириш учун.\nЧИҚИНДИНИ ТОЗАЛАШ ТИЗИМИ.\nКОНВЕЙР ТИЗИМИ ВА ТРУБАЛАР.\nПРЕСС ФОРМАЛАР. 8 ТА АРИҚЧАЛИ.


Ўзбекистонга сўнгги 10 ой ичида 300 млн. литр бензин кириб келган - EFFECT.UZ\n10 ойда 300 млн. литр автомобил бензини импорт қилинган, дея хабар бермоқда Давлат статистика қўмитаси матбуот хизмати.\nМаълумотларига кўра, 2021 йилнинг январь-октябрь ойларида Ўзбекистонга қиймати 110,2 млн. АҚШ долларига тенг бўлган 300 млн. литрдан зиёд автомобил бензини импорт қилинган.\nАвтомобил бензини импорти ўтган йилнинг мос даврига нисбатан 128 млн. литрга ошган. Ўзбекистон автомобил бензинини импорт қилган асосий давлатлар қуйидагилар:\nРоссия – 142,3 млн. литр\nТуркманистон – 136 млн. литр\nҚозоғистон – 16 млн. литр\nИроқ – 3,6 млн. литр\nЭрон – 1,8 млн. литр\nМаълумот учун, Ўзбекистон ўзида 2021 йилнинг январь – октябрь ойларида 902,7 минг тонна автомобил бензини ишлаб чиқарилган.\nЭслатиб ўтамиз, Ўзбекистонда АИ-80 маркали бензин нархи 20 ноябрь куни 9,5 фоиз, 20 ноябрь куни 9 фоизга пасайгани ҳақида хабар бериб ўтган эдик.\nTeglar:Ai-80, Benzin, import, Rossiya, Доллар, Ўзбекистон


Ўзбекистонда бугунга қадар қанча одам коронавирусга қарши эмланди?\nКасалланганлар сони 115 280 462\nСоғайганлар сони 91 091 775\nВафот этганлар 2 559 197\nЎзбекистонда 4617 киши коронавирусга қарши эмланди. Бу ҳақда бугун Коронавирусга қарши кураш штаби аъзоси Ботир Қурбонов АОКАда ўтказилган брифингда маълум қилди.\nКиритилди: 15:18 27.01.2021. Ўқилди: 1279 марта. Фикрлар сони: 0 та.\nАлкоголь маҳсулотлари нархи яна ошиши мумкин


Бу саволларга жавоб бериш учун ўтмишга қайтиш зарурдир… « Ўзбекистон Халқ Ҳаракати\nБу саволларга жавоб бериш учун ўтмишга қайтиш зарурдир…\n26 November 2016 - 6:00\nМен уйдан нима учун ўғри каби яшириниб чиқдим? Ва қандай…? Бу саволларга жавоб бериш учун ўтмишга қайтиш зарурдир…\nМен 1915 йили Фарғона вилоятининг (ҳозирда Ўзбекистоннинг машҳур вилоятларидан бири) Андижон музофотидаги “Қайқи” номли бир кичик қишлоқда таваллуд топдим. Волиди муҳтарамнинг номлари Хўжахон домла, бобомнинг исмлари Шайх Иззатуллоҳ эди.\nВолидамизнинг қиблагоҳлари Ғиёсиддин эшон Намангоний номи билан машҳур эди. Бул зотлар ўз замонасининг буюк дин олимларидан эдилар. Айниқса Ғиёсиддин бобом бутун Туркистонда “Устозул асотиза” (устозлар устози) куняси ила шуҳрат қозонган бўлиб, ниҳоятда кўп шогирдлари бор эди.\nОтамнинг насаблари тўрт отагача олимлар ва тариқати нақшбандиянинг халифалиги билан боғланар эди.\nМенинг насабим онам тарафидан ҳазрат Ҳусайн розияллоҳу анҳуга етар эди. Бобокалонларим ҳазрат Қутайба ибни Муслим (роҳимаҳуллоҳ) билан дин равнақи учун Туркистонга ҳамроҳ бўлиб келиб шул жойда яшаб қолган эканлар. Ўша даврдан бери бу хонадондан улуғ шайхлар, буюк уламолар етишиб чиққан экан. Уларнинг қабрлари мен ҳижрат қилган вақтда ҳам бор эди.\nЁвуз рус босқинчилари Туркистон заминига тажовуз этганида бобом Ғиёсиддин эшон ва онамнинг тоғаси Ботирхон тўра Намангоний ул босқинчиларга қарши чиққанларнинг аввалги сафида бўлдилар.\nБу “гуноҳ”лари учун улар ушланиб, умрбод зиндонбанд қилинди. Мислсиз етказилган азоблар натижасида, бу бевафо имтиҳон ҳовлисидан ғолиб бўлиб, очиқ юз билан Роббимиз ҳузурига сафар қилдилар.\nМенинг уч тоғам бор бўлиб, бирлари Абдулҳамидхон тўра, яна бирлари Абдуррашидхон тўра ва Муҳйиддинхон тўра эдилар. Ниҳоятда тақводор, зоҳид ва парҳезкор бузруглар бўлиб барча авомму-хос уларга мурожаат этишарди.\nХонадонимиз каттагина оила бўлиб 11 нафар ака-ука ва опа-сингил эдик. Беш ўғил ва икки қиз мендан катта эдилар. Хонадонимиздаги аёллар араб ва форс тилларининг олималари бўлиб, онам ва тўрт холам ҳам пухта олималар эди.\nТирикчилигимиз деҳқончилик ва савдо-сотиқ билан бўлар, тахминан 5 гектар еримиз бор бўлиб, ярми лалмикор ва ярми сувлик эди. Унда боғу-роғлар ҳам чангалзорлар ҳам топиларди. Хуллас, кунлар хушҳоллик билан ўтарди. Туркистон деҳқончилик низоми хусусида тушунмовчиликка бормаслик керак. Деҳқон ҳақиқий ер ҳокими ва хўжайини деб саналарди.\nДеҳқончилик ривожланган, лекин деҳқонлар ҳаққига кўз олайтирилмас, уларга меҳнатларининг ҳосили тўлиқ ундириб берилар эди. Ўз ери бўлмаган деҳқон камдан-кам топиларди. Ерлар Ҳиндистон ва Покистон сингари заминдор бойлар тасарруфи остида эмас эди.\nХонадонимиз эркаклари тақрибан барчаси шаҳид бўлиб кетишди. Онам олима бўлгани учун таълимни онамнинг раҳномаликларида бошладим. Ибтидоий дарсликларни ўз қишлоғимизда, давомини эса Қўқон, Наманган, Самарқанд ва Шаҳрисабз томонларда яширинча давом эттирдим. Чунки болшевиклар Туркистонни ишғол қилгандан сўнг диний таълим ўрганишни ман этган эдилар. Дин етказиш ва тарқатиш ниҳоятда улкан “гуноҳ” ҳисобланар, гўёки диний илм ўрганиш ўз хоҳиш билан мусибат талаб этиш маъносида эди.


Россиянинг “Матрёшка” ҳайдовчисиз автобусини Сочида синаб кўришади (видео) - Carzone.Uz\nРоссиянинг “Матрёшка” ҳайдовчисиз автобусини Сочида синаб кўришади (видео)\nРоссия ҳайдовчисиз технологиялар соҳасида ғарбдан ортда қолмоқчи эмас. Volgabus ва Bakulin Motors Group компаниялари томонидан “Матрёшка” номли (ғарбда MatrЁshka деб ёзиш урфда) электрли автобус ясалаётгани ҳақида бир неча марта хабар бердик. Россияда катта ваъдалар билан бошланган технологик лойиҳалар узоқ давом этмаслигига бир неча бор гувоҳ бўлган айрим фуқаролар “Матрёшка”нинг тақдири ҳам Marussia или Ё-мобилникига ўхшашини каромат қилмоқда. Бироқ автомобилсозлар, бу гал барчаси бошқача бўлади, “Матрёшка” эркин савдога чиқарилади ва муваффақият қозонади, дейишяпти.\nҲозирча, ҳайдовчисиз автобусни катта йўлга қўйиб юбориш ҳақида гап бормаяпти. Чунки Россия йўллари автопилотнинг талаб даражасида эмас. Даставвал “Матрёшка” ёпиқ ҳудудларда, масалан, йирик корхоналар ҳовлисида, технопаркларда, аэропортларда йўловчиларни ташийди. Сўнгра ёпиқ шароитда яхши ишлаган автобусни умумфойдаланиш йўлига чиқарилиши ҳақида ўйлаб кўрилади.\n2016 йилнинг охиригача бешта “Матрёшка” йиғилган. Уларни “Сколково”даги махсус полигонда синаш бошланган. Бу йили эса Санкт-Петербург ва Сочи кўчаларида синаб кўрилади. “Матршёка”созлар “Тесла”ники сингари автопилот яратишни кўзламаётганлигини олдиндан билдириб қўйди. Бу автоном тизим ҳайдовчига ёрдамчи бўлади.\nАвтобуснинг техник кўрсаткичлари камтаронадир. Дақиқасига 7 минг марта айланувчи, қуввати 45 кВтга тенг электрли двигатель ўрнатилган. 32 кВт•соатли аккумуляторининг заряди 30 км/соат тезликда 130 км йўл босишга етади. Бу ёпиқ майдонда йўловчиларни манзилга элтиш учун етарли тезликдир, масалан, Лондон аэропортидаги ҳайдовчисиз микроавтобусларнинг тезлиги соатига 40кмдан ошмайди. “Матрёшка” 1300 кг юкни кўтаришга қодир. Тўлиқ вазни 2800 кг. Габарити 4,6 х 1,7 х 2,5 м.\n“Матрёшка”ни 2017 йилнинг кузидан бошлаб Владимир областидаги заводда ишлаб чиқарилади. Бошламасига 8-12 ўринли автобус нархи 6,5дан 10 млн рублгача бўлади, аммо кейинчалик 3-3,5 млнга тушириш режаси бор.\nАйтиб ўтиш керакки, Россияда ҳозир ҳайдовчисиз транспорт воситаларидан фойдаланишни тартибга солувчи қонунчилик асослари ишлаб чиқилмаган. Шунинг учун “Матрёшка” катта йўлда юриб кетишига вақт эрта.


«Блоклаш ҳеч қандай самара бермайди» — адлия вазири TikTok чеклангани ҳақида – Kommers.uz\nТехнология\t13:10 | 7.2.22\n«Блоклаш ҳеч қандай самара бермайди» — адлия вазири TikTok чеклангани ҳақида\nЎзбекистонда қонунчиликдаги шахсий маълумотлар билан боғлиқ банд туфайли TikTok, Twitter, Skype ва «Вконтакте»га кириш қисман чекланган.\nБлоклаш ҳеч қандай самара бермайди, жаҳолатга қарши маърифат билан курашиш керак. Бу ҳақда адлия вазири Русланбек Давлетов жамоатчиликка ҳисоботида маълум қилди.\nВазирнинг қайд этишича, у ахборотнинг эркин тарқалиши тарафдори.\n«Мен барибир ахборотнинг эркин тарқалиши тарафдориман. Тарихда ҳам ахборотни чеклаш жуда кўп бўлган. Блоклаш нима дегани ўзи. Техник нуқтаи назардан бунинг имкони борми? Боринг ана блоклаб қўйдингиз, лекин дарров ҳамма VPN’га ўтади-ку. Биласизми, ҳар куни қанча VPN’нинг янги дастурлари чиқади? Бу жаҳолат бўладиган бўлса, биз жаҳолатга қарши маърифат билан курашишимиз керак», — дейди у.\nРусланбек Давлетовнинг сўзларига кўра, блоклаш ҳеч қандай самара бермайди.\n«TikTok’дан бошқа жойда ёмон контент йўқми? Интернетга кирсангиз, бошқа бўлмағур сайтлар йўқми? Бўлмаса, диний экстремизм қаердан кучаймоқда? Қаердан бу пропаганда бўляпти? Блоклаш нуқтаи назардан қийин масала. Ўйлайманки, бу ҳеч қандай самара бермайди», — дейди вазир.\nМаълумот учун, Ўзбекистонда қонунчиликдаги шахсий маълумотлар билан боғлиқ банд туфайли TikTok, Twitter, Skype ва «Вконтакте»га кириш қисман чекланган.


16:44 / 19.08.2016\n«Ўзбектелеком» АЖ миллий телекоммуникация оператори маълумотларни сақлаш ва қайта ишлаш маркази «Uzcloud» лойиҳасини тақдим этди.\nУшбу лойиҳа Ўзбекистон Президентининг 2015-йил 27-июндаги «Ўзбекистон Республикасида Миллий ахборот-коммуникация тизимини ривожлантириш тўғрисида»ги 2015-йил 6-мартдаги «2015-2019 йилларда муҳандислик-коммуникация ва йўл-транспорт инфратузилмасини ривожлантириш ва модернизациялаш дастури»га мувофиқ амалга оширилмоқда.\nУмуман, лойиҳада Тошкент, Бухоро ва Қўқонда шундай марказлар ташкил этиш режалаштирилган.\nАйни вақтда, биринчи босқич ишга туширилиш арафасида. Тошкентда маълумотларни сақлаш ва қайта ишлаш Маркази фойдаланишга топширилади. Лойиҳа доирасида булутли бизнес билан шуғулланиш учун мўлжалланган ActivePlatform дастурий таъминоти ҳам ишга туширилади.\nҲозирда, дата-маркази 160 блейд-сервердан иборат бўлиб, хотира ҳажми 1 петабайтни ташкил этади. Келажакда унинг ҳажмини 10 петабайтга ошириш имконияти мавжуд.\nМарказнинг ишончлилик даражаси Uptime Institute таснифидаги халқаро Tier III тизимига мос келади.\nМарказ, шунингдек, мижозларига VPS, яъни «виртуал сервер» хизматини ҳам таклиф этиши мумкин. Мижозлар, марказнинг ушбу хизматини ижарага олишгач, дунёнинг исталган нуқтасида ўз маълумотларидан фойдаланиш имконига эга бўлишади.\nЎзбектелеком Uzcloud дата-марказ\n«Ўзбектелеком» бош директори ўзгарди


02 март 2021, Тошкент вақти: 09:52\nКўкармай қолган кўчатлар\nХоразм вилоят, Янгибозор туман ҳокими фермер хўжаликларига мажбурлаб соттирган, Туркиядан келтирилган беҳи ва шафтоли кўчатларининг аксарияти қуриб қолди.\nФермерларнинг айтишича, орадан қарийб бир ой ўтаётган бўлса ҳам кўчатларнинг 60-70 фоизи кўкармади.\nҲар бир донаси 34 минг сўмдан фермерларга ўтказилган кўчатлар, жуда ҳам кеч тарқатилгани ва узоқ вақт музхонада туриб қолгани учун кўкармай қолгани айтилмоқда.\nКўчатларни тарқатган фирма раҳбари ва туман ҳокими Озодлик саволларига жавоб беришдан бош тортди.\nЯнгибозорлик фермерларнинг Озодликка айтишича, тумандаги 180 фермер хўжалигининг ҳар бири 50 донадан кўчат сотиб олишга мажбурланган.\nБу ҳақда Озодлик жорий йилнинг 24 апрель куни хабар берган эди.\nИсми сир қолишини сўраган фермерлардан бирининг айтишича, ўтқазилганига қарийб бир ой бўлаётган бўлса-да, кўчатларнинг асосий қисми кўкармади:\n“Кўчатларни олиб келиб қатор қилиб эккан эдик, ҳар куни суғориб турдик. Кейин бир неча кун ёғингарчилик бўлди. Афсус, кўчатларнинг 70 фоизи қуриб олди, қолгани ҳам жонсиз, ҳозир зўрға битта-яримта япроқ чиқарди. Бу салқин кунларда шунча бўлган бўлса, эртага жазирамада олиб кетиши ҳам гумон энди. Жудаям кеч беришди-да, кўчатни одатда февраль, кечи билан март ойида ўтқазиш керак. Ундан кейингиси бўлмайди. Биз бўлмайди десак ҳам, ҳоким бўлмаса ерингни топшир деб мажбурлади”.\nҲокимнинг буйруғи билан 50 та кўчат олган бошқа фермернинг айтишича, ҳокимлик кўчатлар пулини қандай ундириб олиши, ҳозирча номаълум бўлиб турибди:\n“Ҳар бир фермерга 1 миллион 700 минг сўмлик кўчат мажбурий ўтказилган. Ҳоким ўтган сафар Озодликка гапирганида интенсив боғ яратиш мақсадида кўчатларни фермерлар ихтиёрий олишяпти, деган экан. Агар ҳоким йилнинг бошида ҳар бир фермер беҳи ва шафтоли кўчатидан интенсив боғ қилсин деганида, биз водийга бориб зўр кўчатларни арзон нархда олиб келиб ўзимиз ўтқазган бўлардик. Ҳозир бизга ўтказилган турк кўчатининг пулига ўзимизнинг маҳаллий кўчатлардан бештасини берарди. Ҳам вақтдан ютардик, ҳам ишончли. Холодильникда музлаб ётган кўчатларни апрель ойида бизга тиқиштирди. Бу пайтда фақат аҳмоқ одам кўчат экади. Энди, бу кўчатлар пулини бизнинг ҳисобимиздан ечиб олишига қўрқиб турибмиз.”\nЯнгибозор тумани ҳокими Ўктам Машарипов 24 апрель куни Озодлик билан суҳбатда, бу кўчатлар интенсив боғ яратиш мақсадида Туркиядан олиб келинганини айтар экан, фермерлар кўчат сотиб олишга мажбурланаётганини инкор қилган эди:\n8 май куни Озодлик яна Ўктам Машарипов билан боғланганда, ҳоким саволларга жавоб беришдан бош тортди.\nКўчатларни Туркиядан олиб келган Янгибозор туманидаги ўзбек-турк қўшма корхонаси мулозими Бозорбой Нурметов Озодлик билан суҳбатда шахсини тасдиқлади, аммо Озодликнинг кўчатлар ҳақидаги саволидан кейин Бозорбой Нурметов эмаслигини айтиб, алоқани узди.


ССВ вакцинадан сўнг кўзи кўрмай қолгани айтилган хоразмлик аёлнинг саломатлигидаги ўзгаришлар эмлаш билан боғлиқ эмаслигини маълум қилди — Sof.uz\nJAHON 241,295,736 218,530,281 4,912,415\nССВ вакцинадан сўнг кўзи кўрмай қолгани айтилган хоразмлик аёлнинг саломатлигидаги ўзгаришлар эмлаш билан боғлиқ эмаслигини маълум қилди\n29.08 16:25 464 Jamiyat\nИжтимоий тармоқларда Хоразм вилоятида вакцина олгандан сўнг аҳволи оғирлашган фуқаро ҳақида видеолавҳа тарқалгач, Соғлиқни сақлаш вазирлиги ушбу вазиятни назоратга олганлиги, унинг аҳволини ўрганиш, бу ҳолат нима сабабдан юз берганига аниқлик киритиш мақсадида тезкор мутахассислар гуруҳи тузилганлиги юзасидан хабар берган эди.\nССВнинг маълум қилишича, дастлабки маълумотларга қараганда, видеолавҳада тилга олинган фуқаро С.Ё. 30 ёшда бўлиб, илгари менингит белгилари билан муолажа олган, гепатит «С» ва иккала кўз миопия енгил даражаси ташхиси билан диспансер назоратида турган.\nФуқаро С.Ё. 2021 йил 27 август куни шифокор кўригидан ўтказилиб, вакцина олишга қарши кўрсатма бўлмаганлиги сабабли коронавирусга қарши эмланган ва оилавий шифокор кузатувида бўлган. Вакцина олгандан кейин ҳеч қандай ножўя таъсирлар кузатилмагач, акаси С.О.нинг уйига кетган.\nШу куни тунги соат чамаси 21:17ларда С.Ёда умумий ҳолсизлик, қўл-оёқ тортишиши, нафас қисиши каби белгилар кузатилган ва шундан сўнг фуқаронинг яқинлари тез тиббий ёрдамга мурожаат қилган. Тиббий бригада томонидан С.Ё.га «Вегетотомир дистонияси» дастлабки ташхиси қўйилиб, унга биринчи тиббий ёрдам кўрсатилган.\nСўнг С.Ё. текширув ва даволаш учун Республика шошилинч тиббий ёрдам илмий марказининг Хоразм филиалига олиб борилган. У даволаш муассасаси қабул бўлимида невропатолог шифокор томонидан тиббий кўрикдан ўтказилиб, белгиланган стандартлар асосида зарур тиббий ёрдам кўрсатилган ва кузатувда бўлиши тушунтирилган. Бироқ, фуқаро шифохонада ётишдан бош тортган.\nВидеомурожаатда кўзи кўрмай қолганлиги қайд этилган С.Ё. мазкур даволаш муассасаси қабулхонасига тез ёрдам машинасидан мустақил тушиб, шифокор қабулига ўзи юриб кирганлиги ва юриб чиқиб кетганлиги видеолавҳада айтилган сўзлар ҳақиқатга мос келмаслигини кўрсатади.\nБундан ташқари, бугун Республика ихтисослаштирилган нейрохирургия илмий-амалий тиббиёт маркази директори, тиббиёт фанлари доктори Ғайрат Қориев бошчилигидаги нейрохирург, инфекционист, невропатолог, офтальмолог ва иммунолог каби қатор мутахассислар С.Ё.ни яна бир бор тиббий кўрикдан ўтказган. Кўрик давомида С.Ё.нинг аҳволи қониқарли, нафас олиши ва юрак уриши меъёридалиги маълум бўлган. Қолаверса, унинг кўз тубида патологик ўзгаришлар аниқланмаган. Айни пайтда С.Ё. ўзини яхши ҳис қилмоқда.\nТиббий кўрикдан ўтказган бош мутахассисларнинг якуний хулосаларига кўра, фуқаро С.Ё.нинг бир кун аввалги соғлиғидаги ўзгаришлар эмлаш билан боғлиқ эмаслиги ойдинлашган.\nШу ўринда таъкидлаш лозимки, бугунги кунда мамлакатимизга олиб келинаётган ва бутун дунёда қўлланилаётган коронавирусга қарши вакциналар бўйича маълум қарши кўрсатмалар бўлиб, энг асосий монеъликлардан бири бу - анафилактик шок ҳисобланади. Ушбу ҳолат аввал бошқа дорилар ёки вакцинага нисбатан қандайдир реакциялар ва анафилактик шок юз берган беморлардагина кузатилиши мумкин. Бошқа ҳеч бир инсонда бундай нохуш ҳолат рўй бермайди.\nБунинг исботи сифатида айни пайтгача дунёда 5 миллиардга яқин одам, мамлакатимизда эса 14 миллионга яқин вакцина дозаси қўлланилган бўлса, тиббий кузатувлар натижасида бирорта инсонда анафилактик шок кузатилмаган. Эмлашдан кейинги юз берувчи ҳолатларнинг барчаси енгил ва ўрта даражадаги ўзгаришлар бўлган. Булар - холсизлик, мушаклар ва суякларда оғриқлар, иситманинг бироз кўтарилиши ҳамда инекция қилинган жойда оғриқ пайдо бўлишидир. Ушбу ўзгаришлар ҳам қисқа вақтда ўтиб кетадиган ҳолатлар ҳисобланади.\nҚолаверса, юқорида таъкидланганидек, вакцина қилишга энг асосий монеликлардан бири ҳисобланган анафилактик шок ҳолати вакцина қилингандан кейин 30 дақиқа ичида рўй бериши мумкин. Хоразмлик С.Ё. эса эмлашдан аввал ҳамда вакцина олгандан сўнг тиббий кўрикдан ўтказилган ва ҳеч қандай салбий таъсирлар кузатилмагандан сўнггина уйига рухсат берилган.\nАгар С.Ё.нинг соғлигидаги салбий ўзгаришлар чиндан ҳам вакцина билан боғлиқ бўлганида, унда 30 дақиқа ичида анафилактик шок ёки бир нуқтага қараб, қотиб қолиш ҳолати кузатилган бўларди. Бироқ ижтимоий тармоқларда тарқалган видеолавҳада кўриш мумкинки, С.Ё.нинг эс-хуши жойида, ён-атрофидаги гап-сўзларни эшитиб, тушуниб турибди, ҳеч қандай судурги ҳолатлари йўқ.\nЯна шуни айтиш лозимки, вакциналарнинг ўзи ҳеч қачон ва ҳеч қандай касалликни чақирмайди. Шунингдек, вакцинациядан кейинги салбий ҳолатлар ҳеч қачон бир марта ёки бир одамдагина кузатилмайди, аксинча бир нечта одамда ва жамоавий рўйхатга олинади. Шу маънода олиб айтсак, фуқаро С.Ё.нинг соғлигидаги ўзгаришлар эмлаш билан боғлиқ эмас.\n«Шундай экан юртдошларимиздан коронавирусга қарши эмлаш тадбирларига тўғри муносабатда бўлишларини, вакцина ҳақида фикр билдиришдан аввал масалага мулоҳаза билан ёндошишларини, ижтимоий тармоқлар имкониятларидан кимнидир обрўсизлантириш, аҳоли ўртасида эмлаш бўйича нотўғри тассаввур уйғотиш мақсадида фойдаланмасликларини сўраб қоламиз. Зеро, бугун давлатимиз халқнинг саломатлиги йўлида барча куч ва имкониятни ишга солаётган бир пайтда бундай ҳолатларга йўл қўймаслик, аксинча ўзимиз ва яқинларимиз саломатлиги йўлида эмланиш барчамиз учун энг тўғри йўлдир.\nЭслатиб ўтамиз, “COVID-19»га қарши самарали курашиш, аҳолини коронавирусдан асраш мақсадида жорий йил 1 апрелдан бошлаб мамлакатимизда оммавий эмлаш тадбирлари йўлга қўйилди. Эътиборлиси, ўтган вақт давомида юртимизда қўлланилаётган вакциналар билан эмланган аҳоли вакилларида бирорта ҳам жиддий салбий таъсир кузатилмаган», дейилади ССВ хабарида.\n16.10 12:31 1488\nBugun, 10:48 1005\nBugun, 08:14 763\nBugun, 15:13 338 O‘zbekiston\nBugun, 15:09 95 O‘zbekiston\nBugun, 13:20 79 O‘zbekiston


2 йил аввал 1888 siyrat.uz\nБу маънони «Вас-соффаат» сураси очиқ-ойдин баён қилади:\n«Яна унга солиҳлардан бир Набий (бўлажак) Исҳоқнинг хушхабарини бердик» (112-оят).\nИброҳим алайҳиссаломнинг Аллоҳ таоло томонидан мукофотланишлари юқорида зикр этилган нарсалар билан кифояланиб қолмади. Аллоҳ таоло у зотга яна бир ўғил кўришлари, унинг исми Исҳоқ бўлиши, у ҳам солиҳлардан, пайғамбарлардан бўлишининг хушхабарини берди.\n«Ва унга ҳам, Исҳоққа ҳам барака бердик. Икковларининг зурриётидан яхшилик қилгувчи ҳам, ўзига очиқ-ойдин зулм қилгувчи ҳам бўлур» («Вас-соффаат» сураси, 113-оят).\nЯъни «Иброҳимга ҳам, Исҳоққа ҳам барака бердик. Уларнинг наслидан пайғамбарлар чиқадиган қилиб қўйдик». Барака шундан иборат. Икковларининг зурриётидан ким ўша пайғамбарларга эргашса, гўзал иш қилган бўлади. Қайси бири эргашмаса, ўзига-ўзи зулм қилган бўлади.


Пандемия ва иқтисод: Қайси соҳаларда “қулаш” кузатилади? — Review.uz\nCOVID-19 пандемияси оқибатида ва коронавирусга қарши курашда жорий қилинган карантин чоралари Европа ва Марказий Осиёда мамлакатлари иқтисодиётида товар ва хизматларга бўлган ички талабнинг сезиларли даражада қисқаришига олиб келди.\nЖаҳон банки прогнозларига кўра, жорий йилда Европа ва Марказий Осиёда иқтисодий фаоллик ўртача 4,7 фоизга қисқаради. Ушбу минтақаларда кузатилаётган иқтисодий рецессиянинг кўлами ва “чуқурлиги” жаҳон молиявий инқирози давридаги билан деярли бир хил. COVID-19 пандемияси оқибатида ва коронавирусга қарши курашда жорий қилинган карантин чоралари ушбу минтақалар мамлакатлари иқтисодиётида товар ва хизматларга бўлган ички талабнинг сезиларли даражада қисқаришига олиб келди. Буларнинг таъсири хом ашё товарлари нархининг кескин пасайиши, туризм соҳасининг инқирози, меҳнат муҳожирларидан келадиган пул ўтказмаларининг камайиши, экспорт ҳажмининг қисқариши, шунингдек, маҳсулот етказиб бериш занжирида узилишлар туфайли янада кучаймоқда. UzAnalytics. com сайти бу ҳақда маълумотларни келтириб ўтган.\nЖаҳон банки мутахассисларининг фикрига кўра, Марказий Осиё ва Европа мамлакатларининг иқтисодий ўсиш истиқболларида рисклар (ноаниқликлар) юқори даражада. Сабаби, пандемиянинг иқтисодий фаолликка таъсири тахмин қилинаётганидан (прогноздан кўра) анча жиддий бўлиши мумкин. Масалан, давлатлар бўйлаб жорий қилинган карантин чораларининг узайтирилиши, COVID-19 пандемияси билан боғлиқ вазиятнинг яхшиланмаслиги ёки янада ёмонлашиши бу мамлакатлар иқтисодиётини мушкул аҳволга солиб қўйиши мумкин. Пандемия шунингдек, ўртамуддатли рискларни вужудга келтиради, буни айниқса, қўшимча қиймат яратиш занжиридаги глобал алоқаларни йўқотиш ҳолатларида кўриш мумкин бўлади. Бундан ташқари, пандемия туфайли ўқув муассасаларининг узоқ муддатга ёпилиши каби чоралар ҳам таълим даражаси ва инсон капитали ривожланишига салбий таъсир кўрсатади.


Тошкентда электромобилларни қувватлантириш тизими ташкил этилади — Sof.uz\nТошкентда электромобилларни қувватлантириш тизими ташкил этилади\n15.07 18:13 157 Технология\n«Иқтисодиётнинг энергия самарадорлигини ошириш ва мавжуд ресурсларни жалб этиш орқали иқтисодиёт тармоқларининг ёқилғи-энергетика маҳсулотларига қарамлигини камайтиришга доир қўшимча чора-тадбирлар тўғрисида»ги президент қарори имзоланди.\nҲужжатга биноан аниқ чора-тадбирларни амалга ошириш, шу билан бирга электромобиллар учун тегишли инфратузилмани яратиш «Йўл харитаси» тасдиқланди.\nЖорий йил сентябрь ойига қадар хорижий тажрибани ўрганган ҳолда таҳлилий материални тайёрлаш кўзда тутилган. 2021 йил январь ойида Тошкент шаҳрида электромобилларни тезкор равишда қувватлантирадиган махсус иккита тизимни ташкил этиш кўзда тутилган. Лойиҳа «Ўзбекнефтегаз» АЖ томонидан молиялаштирилади.\n25.09 17:44 3447\n26.09 11:31 2084\n25.09 17:39 1520\nКеча, 14:28 1228\n24.09 13:03 274 Жаҳон\n22.09 15:56 343 Иқтисод\nРоссия йил охирига қадар ўз электромобилини ишлаб чиқаришни бошлайди\n3.08 10:47 365 Технология\nПойтахт такси хизматларида электрокарлардан фойдаланилади\n30.06 16:06 254 Ўзбекистон


5 январь, 2021, 10:00\nБектемир бўлажак суперюлдузлар қаторига қўшилди\nБектемир Мелиқўзиев жаҳон спортида юқори чўққига шиддат билан кўтарилаётган боксчиларимиздан бири. Хорижлик экспертлар ҳаваскорлар ўртасида барча нуфузли мусобақаларда ўзини кўрсата олган ҳамюртимиз профессионал рингларда ҳам юксак натижаларни қайд этишга қодирлигини алоҳида тилга олмоқда.\nБокс оламида таниқли блоггер Жим Карас яқинда 2021 йилда катта жангларда қатнашадиган ва яқин келажакда профессионал бокс юлдузига айланиши кутилаётган ёш чарм қўлқоп усталарини аниқлади. Карас янги мавсумда муҳим жангларда рингга чиқадиган бокчиларнинг фаолиятини кузатиб боришни таклиф қиляпти.\n- 2021 йилда катта ишлар олдида турган ўн нафар ёш боксчи рўйхатини туздим. Булар Бектемир Мелиқўзиев, “Бутс” Эннис, Райан Гарсия, Жесси Родригес, Гиндзиро Сигеока, Садриддин Аҳмедов, Сергей Богачук, Элвис Родригес, Жанибек Алимханули, Жастин Фандорадир, - деб ёзади Жим Карас.\nМаълумки, Бектемир ёш бўлишига қарамай, катта тажриба соҳиби ҳисобланади. Мелиқўзиев ҳаваскор боксда фантастик натижаларни қайд этган. Ҳаваскор боксчи сифатида 18 ёшидан бошлаб, халқаро майдонда ўзини кўрсата бошлади.\nФарғоналик боксчи 2014 йили ёшар ўртасида ўтказилган учта катта мусобақа – Осиё чемпионати, жаҳон биринчилиги ва Олимпия ўйинлари чемпиони бўлди. У шу йилнинг ўзида катталар ўртасидаги Ўзбекистон чемпионатида ҳам кучли рақибларининг барчасини енгиб, мамлакат чемпиони сифатида терма жамоадан жой олди. Бектемир ўзининг ажойиб жанг услуби билан мутахассислар эътиборини қозонди.\nКатталар ўртасидаги нуфузли мусобақалардаги натижалар ҳам ажойиб бўлди. 2015 йилда Бек Осиё чемпионатида олтин, жаҳон чемпионатида кумуш медални қўлга киритди. Бир йилдан сўнг, Олимпия ўйинларида ҳам вице-чемпион унвонига сазовор бўлди. Кейин вазнини 81 килограммгача кўтарди. Янги вазн тоифасида жаҳон чемпионати совриндори ва қитъа чемпиони бўлди.\nБектемир профессионал боксчилик фаолиятини 2019 йилнинг 13 июнь куни бошлади. Мартин Риос Фиделга қарши ўтказилган биринчи жангида катта тажрибага эга рақибини дастлабки раунднинг ўзидаёқ соф нокаутга учратганди.\nБектемир 2020 йилнинг 30 октябрь куни олтинчи жангида Алан Кампани учинчи раундда рингга қулатиб, World Boxing Organisation Inter-Continental қитъалараро чемпионлик камарини ҳам ўзиники қилди.\nБектемир Мелиқўзиев 2021 йилнинг 30 январь куни профессионал боксдаги энг муҳим жангини ўтказади. Ҳамюртимиз профрингдаги навбатдаги жангида супер ўрта вазннинг WBO, WBA (Super), IBF ва IBA йўналишларида жаҳон чемпиони, WBC бриллиант камари соҳиби бўла олган россиялик Сергей Ковалёвга (34-4-1, 29 КО) қарши рингга чиқишидан хабарингиз бор.\nБу супертўқнашув Москва шаҳридаги “Лужники” аренасида ташкил этилади.\nБектемир Мелиқўзиев суперюлдузни тамоман сўндиришга тайёр!\nФакат боксчиларимизгина бизни фахримиз булиб турибди!


Чек қоғозини челакка ташлаш қийинми? | "Адолат" СДП\nСўнгги йилларда ҳаётимизга кириб келаётган техника ва технологиялар биз учун кенг имкон ва қулайликлар яратиб, мушкулимизни осон қилмоқда. Бундан барчамиз хурсандмиз, албатта. Банк пластик карталари энди-энди оммалашаётган 2010-2014 йиллар, ўша вақтда ундан фойдаланишдаги қийинчиликлар кўпчиликнинг ёдида бўлса керак. Ҳамма савдо марказларида ҳам терминаллар ўрнатилмаган ёки ўрнатилган бўлса ҳам пластик карта орқали савдо қилишни истамасдан, уни растанинг тагига яшириб қўйиш ҳолатларининг ҳам гувоҳи бўлдик. Пластик карта орқали савдо қилинганда нархлар сунъий оширилар, бечора истеъмолчи дардини қаерга айтишни билмас эди. Нақд пул зарур бўлиб қолганда эса фоиз эвазига пластик картадаги маблағини нақдлаштирганлар қанча. Ўзимизнинг меҳнат қилиб топган пулимизни 10-15, ҳаттоки 20 фоизини бериб, нақд пул олганмиз ўша вақтларда. Айниқса, чекка қишлоқларда яшовчи аҳолига бу жуда катта қийинчиликлар туғдирган эди. Мана, бир неча йиллар давомида замонавий техникалар шарофати билан бу каби муаммолар ечимини топди. Бозорлар атрофида, бекатларда пластик карта маблағларини нақдлаштирадиган банкоматлар ўрнатилган. Кечаю кундуз узлуксиз ишлайди. Лекин бизнинг бу имкониятларга муносабатимиз қандай? Бу шароитлардан қай йўсинда фойдаланяпмиз? Афсуски, кечаги кунимиз кўпчилигимизнинг ёдимиздан кўтарилгандай. Банкомат ўрнатилган қайси хонага қараманг оёқ остида бетартиб ёйилиб ётган чек қоғозлари таъбингизни хира қилади. Ҳолбуки, барча банкомат олдига мана шундай чекларни ташлаш учун челаклар ҳам қўйилган. Баъзи кимсалар банкоматларга шикаст еткизаётгани, атайлаб бузаётгани янада ачинарлидир. Ҳа, ҳар бир инсонда ички маданият бўлсагина берилган имкониятни ҳам, яратилган шароитни ҳам қадрига етади. Феълимизда маданиятни яратиш учун эса, аввало ўзимиздаги кибрни енгишимиз зарур. Кеча кимларгадир ялиниб нақдлаштираётган эдик, бизга ҳам хориж мамлакатларидаги каби пластик картадан истаган вақтингда нақд пул ечиб олиш шароити кириб келармикан, дея орзу қилардик. Бугун эса оддий бир чек қоғозини эгилиб челакка ташлашга ҳафсаламиз етмайди. Буни кўриб тўқликка шўхликми бу, дегинг келади.\nЎзбекистон Адолат СДП Нарпай туман Кенгаши раиси\nКаримова Нурзода Нарзикуловна


ЎзА - Илм аҳлига берилган катта мукофот\n24.08.2018 18:52 Чоп этиш версияси\nИлм аҳлига берилган катта мукофот\nИстиқлол шарофати билан илм-фан фидойиларига қаратилаётган юксак эътибор, ғамхўрлик юзасидан археолог-тарихчи олим, академик Аҳмадали АСҚАРОВ Ўзбекистон Миллий ахборот агентлиги – ЎзА мухбирига қуйидагиларни гапириб берди.\n– Мен ўзбек элининг меҳнаткаш деҳқон оиласида дунёга келиб, меҳнат туфайли ҳаётий орзуларимга эришдим, – дейди А.Асқаров. – Барча эришган ютуқларим ота-онамнинг панду насиҳатлари, дилдан қайнаб чиққан дуолари туфайлидир. Биз оилада саккиз жон улғайганмиз. Дадам миришкор деҳқон бўлган.\nБиз мактабда ўқиган замонда қишлоқда олий маълумотли ўқитувчи деярли йўқ эди. 10-синфда ўқиётганимизда мактабимизга Тошкентдан олий маълумотли тарих ўқитувчиси директор бўлиб келди. Устоз нотиқ эди. Тарихчи бўлишимга шу ўқитувчимиз сабабчи бўлган, десам янглишмайман.\nТошкентга ўқишга бориш орзуим эди. Ота-онам эса ночорликдан “Болам, ҳамма ўқийверса, подани ким боқади, шолини ким экади, пахтани ким етиштиради”, деб менга насиҳат қиларди. Ҳозиргидек “ўқи, ҳаракат қил, билимли, илмли бўл” дейишнинг иложи йўқ эди. Бу – давр қийинчиликлари билан боғлиқ масала.\nЎша кезларда қишлоғимизда дарё тошқинидан ҳосил бўлган лойқа ерга арпа, шоли экиш авж олган эди. Пасира шолини тиззасига қадар лой кечиб, ўтдан тозалашга ҳамманинг ҳам юраги дов бермасди. Мен бир ой шоли ўташ мардикорлигига бордим. Топган пулим эвазига Тошкентда ўқишга тайёрланишим керак эди. Бошқалар шолисини ўташ ҳисобига тўплаган 50 сўмимни отам кўргач, менга оқ йўл тилаб, дуо қилди.\nШу тариқа археолог-тарихчи бўлдим...\nАйни кундаги абитуриентлар учун яратилган шарт-шароитлар, қулайликларни кўриб, кўзимга ёш келади. Улар учун ҳамма нарса муҳайё. Ахборот-коммуникация технологиялари ривожланган даврда яшаяпмиз. Биз ўқиган пайтларда бундай имкониятлар етти ухлаб тушимизга ҳам кирмасди.\n...Устозларимнинг тавсиясига кўра, аспирантурани Ленинградда ўқишимга тўғри келди. 1958 йил август ойида аспирантурага кириш имтиҳонларидан муваффақиятли ўтдим. Ўша вақтда илм-фан ривожига алоҳида эътибор берилган, ёш олимларни саралаш бўлаётган бўлса-да, бу каби жиддий ишлар Москва кенгашида ҳал этиларди. Аммо юртимиздан чиққан олимларни қаерда бўлмасин ҳурмат қилишлари, қадрлашлари, уларнинг илмига тан беришларининг гувоҳи бўлганман.\nМени профессор Михаил Петрович Грязнов шогирд сифатида танлади. Устознинг кекса аёли менга рус тилидан сабоқ бера бошлади. 1959 йил май ойида Москвада ўтказилган бутуниттифоқ археологлар сессиясида маъруза қилдим. Ўзбекистон номи тилга олинаётгани, ютуқларимизни эътироф этишаётгани учун фахрланиб кетдим.\nМен умрнинг 83 баҳорини кўрдим, ҳаётнинг кўп аччиқ-чучукларини татидим. Ҳар бир жабҳада ҳалол меҳнат туфайли орзулар ушалишига амин бўлдим. Фан номзоди, фан доктори илмий даражаларига эришдим. Абу Райҳон Беруний номидаги Давлат мукофотининг совриндори, Ўзбекистон Фанлар академиясининг мухбир аъзоси, сўнг академиги, Ўзбекистонда хизмат кўрсатган фан арбоби каби унвонларга сазовор бўлдим.\n...Бугунги кун ёшлари эришаётган натижалар, дунёни лол этаётган йигит-қизларимизни кўрганимда, уларнинг қонида алломалар, олимлар, зиёлилар қони оқаяпти дейман. Шукроналар айтаман.\nМустақиллик эркин ижод қилиш, турмушимизга фаровонлик, ҳаётимизга енгиллик бериши билан бирга, илм аҳли учун ҳам кўплаб имкониятлар эшигини очди. Бироз қийинчиликларга учраган бўлса-да, илмий изланишлар бир жойда тўхтаб қолмади. Аммо бир муддат фундаментал фаннинг мавқеи пасайиб кетди. Жамият тараққиёти учун фундаментал илмий салоҳиятга эътибор бериш давлат сиёсатида ўз ўрнини топмай қолди. Ёшлар қалбида халқ хўжалиги ва илм-фаннинг бирор йўналиши бўйича етук мутахассис бўлишга интилиш сусайиб, улар фақат дипломли бўлиш учунгина ўқийдиган бўлиб қолди.\nҲар бир воқеанинг бир сабаби ва албатта ечими ҳам бўлади. Сўнгги йилларда Ўзбекистонимиз ижтимоий-иқтисодий, маданий-маърифий, илм-фан ҳаётида туб ўзгаришлар юз берди.\nПрезидентимиз Шавкат Мирзиёев 2016 йил 30 декабрь куни мамлакатимизнинг етакчи илм-фан намояндалари билан учрашди. Давлат раҳбари иқтисодиётимизнинг барча соҳалари тараққиётида илм-фаннинг ўрни, аҳамияти ғоят катта экани, бу борада давлатимиз биринчи галда Фанлар академияси ва олимларга суяниши, фан ва ишлаб чиқариш ҳамкорлиги бугун ниҳоятда долзарб эканини алоҳида таъкидлади.\nШунинг ўзиёқ биз – илм аҳлига берилган катта мукофот бўлди. Биз бундан буён ҳам мустақиллигимизни асраш, салоҳиятли, билимли шогирдлар тайёрлашга интиламиз, юртимиз келажаги учун чин дилдан меҳнат қиламиз.\nБарно Мелиқулова ёзиб олди, ЎзА


UMS яна иккита йиллик тариф режасини тақдим этди! - Terabayt.Uz\nUMS яна иккита йиллик тариф режасини тақдим этди!\nЖорий йилда анча фаоллик кўрсатаётган Universal Mobile Systems (UMS) алоқа оператори бир қатор янги тариф режаларини таклиф этмоқда. Шунингдек, у ўз абонентларини турли акциялар билан ҳам қувонтираётир.\nЎҚИНГ: Диққат! UMS'дан янги акция\n16 июль куни оператор яна иккита йиллик тариф режасини ишга туширганини маълум қилди.\nУларнинг биринчиси «Қулай Йиллик» деб номланади ва бу тариф режасидаги абонентга ҳар ойда Ўзбекистон бўйича мулоқотлар учун 800 дақиқа ва 800 та SMS, шунингдек, 1200 мегабайт ҳажмида мобил интернет тақдим этилади.\nИккинчи янги тариф режаси эса «Қулай Йиллик+» деб аталган ва у ойига Ўзбекистон бўйича 400 дақиқа ва 400 та SMS, шунингдек, 2000 мегабайтни ўз ичига олади.\nҲар иккала тариф режасида йиллик абонент тўлови бир хил – 420 000 сўмни ташкил этади. Уларнинг шартлари билан батафсил танишиш учун UMS сайтига киришингиз мумкин.\nЎҚИНГ: Хушхабар: UMS «Абитуриентларга мегабайтлар» беряпти!


00:00 / 30.09.2007 | eski savollar | 1055\nАссалому алайкум Шайх хазратлари.Бир масалани ечиб берсангиз.Агар имом туртинчи охирги ракаатга утирмасдан бешинчи ракаатга турди,муктадиллар лукма бердию аммо имом кабул килмади.Шу холатга кандай иш тутиш керак булади? Каъдаи охир фарз амалидан хисобланади,имомга эргашлик вожиб.Муктади шу холатда салом бериб намоздан чикиши мумкинми ёки имомни кейтидан туриб 5 ва 6 ракатни укиш керакми? Шу холатда намоз бузилмайдими? Нима маслихат берасиз? Олдиндан рахмат\n-\tАгар бешинчи ракъатга туришдан олдин ўтириб ташаҳҳудни ўқиган бўлса, намоз ўрнига ўтади. Аммо ўтирмай бирдан туриб кетса ва қайтиб ўтирмай бешинчи ракъат саждасини қилиши билан аввалги намоз бузилади. У нафл намозга айланиди. Фарзни янгитдан ўқиш керак бўлади.Агар намозхон қаъдаи охирга ўтирмай туриб кетса, модомки сажда қилмаган бўлса, қайтиб ўтиради ва саждаи саҳв қилади. Чунки у фарз амал бўлган қаъдаи охирни кечга сурди.Агар сажда қилган бўлса, фарзи нафлга айланади ва аргар истаса олтинчи ракъатни қўшади. Бешинчи ракъатнинг саждасини қилиши билан фарз намози нафлга айланади. Беш ракъатли намоз бўлмагани учун олтинчи ракъатни ҳам ўқиб қўйса, олти ракъатли нафл ўқиган бўлади.Агар намозхон қаъдаи охирга ўтиргандан кейин унутиб туриб кетса, модомики сажда қилмаган бўлса, қайтиб ўтириб салом беради. Чунки тик турган ҳолда салом бериб бўлмайди.\nимом хутба қилганда


БАЖАРИЛМАЙДИГАН ТОПШИРИҚ | Ҳуқуқбон Толиб ЁҚУБОВнинг блоги\nБир куни президентга Яратган Эгам Россияни «ахлоқсиз Ғарб»дан қутқариш ва «Рус дунёси»ни тиклашдек буюк топшириқни топширгандай туюлди. Шу буюк топшириқни бажариш учун бошқа динлиларга қарши муқаддас уруш эълон қилиш, халқаро шартномаларни бузиш, қўшни мамлакатлар ҳудудини босиб олиш, йўловчилар учаётган самолетларни уриб тушириш, тинч аҳоли минган автобусларга қарата ўт очиш ва бўлғинчиларни қўлдан келганча қўллаб-қувватлаш мумкин. Бироқ бу топшириқ учун берилган ишончнома сохта бўлиб чиқди, ва уни яхшилик ҳамда ёруғлик вакили эмас, фаришталардай кийинган шайтон хизматкори берганлиги маълум бўлди. Биз қачон бу юз берганини билишимиз даргумон, бу – дўзаҳнинг сири.\nУкраинанинг шарқида, бунга шўбҳаланмаса ҳам бўлади, Россиянинг – ҳарбийлар бўладими, ҳарбий қон тўкишга келган кўнгиллилар бўладими – анчагина фуқаролари ўлди. Россия (аслида ўзларини ЛНР-ДНР деб атаётган “давлатчалар”даги бўлғинчилар кийимини кийган) ва Украина орасидаги бу ҳарбий жанжал тугашининг ҳеч қандай белгиси йўқ. Ғарб санкциялари на Кремльга, ва на россиялик фуқароларнинг кўпчилигига ҳозирча таъсир кўрсатаётгани йўқ. Россия президенти ва унинг атрофи ўз халқининг кайфиятини яхши билишади, шунинг учун бугун мамлакатда конституцион тартибни тиклашнинг имконияти йўқ. Бунинг учун Ғарб ва ичкиқаршиликнинг жуда катта босими керак бўлади.\nУкраинада бўлаётган биродаркушлик урушни тўхтатиш ва унга Қримни қайтариб бериш учун:\n2016 йилда Россия президентини муддатидан олдин сайлашни эълон қилиш, 2015 йилда бирмандатли округлар бўйича тўғридан-тўғри сайловлар ўтказилган ҳолда Давлат Думаси ва Россия Федерацияси Федерал йиғинини тарқатиб юбориш,\nўта миллатчи ва фашистпараст элементлар ташкилотлари сифатида КПРФ ва ЛДПРни тақиқлаш,\nмамлакатда иқтисодий ва сиёсий вазиятга жавобгар бўлган партиялар сифатида «Единая Россия» ва «Справедливая Россия»партияларини тарқатиб юбориш,\nРоссия Федерациясининг 1993 йилги Конституциясига қайтиш,\nҳокимиятнинг репрессив органи сифатида ФСБ ва ОМОНни йўқ қилиш (тарқатиб юбориш),\nРоссия Федерацияси Мудофаа ва Ички ишлар вазирликларининг барча олий даражали раҳбарларини ишдан бўшатиш,\nОАВ фаолиятини тўлиқ ислоҳ қилиш, Россиянинг бош телеканаллари раҳбарияти ва телебошловчиларни ишдан бўшатиш,\nРоссия табиий ресурсларини ўзлаштириш ва улардан фойдаланиш бўйича барча йирик корхоналарни, 5 йилдан кейин хусусийлаштиш кўзда тутилган ҳолда, давлат ихтиёрига ўтказиш,\nҳокимиятни ислоҳ қилиш ва ишдан чиққан иқтисодни тиклашга ёрдам беришни сўраб дунё ҳамжамиятига мурожаат қилиш;\n– барча сиёсий маҳбусларни озод этиш,\nРФнинг барча вазирликлар раҳбарлари, судьялар ва прокурорларнинг люстрациясини ўтказиш лозим бўлади.\nБаъзи сиёсатчилар ўйлагандек дунё Учинчи жаҳон уруши томон эмас, унда буюк давлат сифатида Россияга ўрин бўлмаган янги дунёвий тартиб томон кетмоқда. Юқорида келтирилган тадбирларсиз Россия яқин вақт ичида иқтисодий коллапснинг барча «гўзаллик»ларини ўзида сеза бошлайди, ундан кейин эса сиёсий цунами бошланади. Ҳамма нарса оддий одамлар учун кутилмаганда юз беради: бир куни уйқудан уйғонгач, у ўзини бошқа мамлакатда кўради. Ўзи ва мамлакатни барча хавфу-хатарларга дучор қилаётганини тугал тушунмаётган Россия ҳокимиятининг ақли пастлиги кишини ҳайратлантиради. Бир баррель нефть нархи 30 долларга тушса (бу эса горизонтда кўриниб турибди) ва валюталар алмашуви курсида бир доллар 100 рубльдан ошса Россияда бундай космик босимларга мўлжалланмаган банк системаси, ипотека ва барча иқтисод барбод бўлади. Ташқаридан сотиб олинадиган (импорт) маҳсулотларни мамлакатнинг ўзида ишлабчиқаришни бир йилда ҳам, икки йилда ҳам амалга ошириб бўлмайди. Россиянинг олтин-валюта заҳиралари тугашгача етиб боради. Воқеалар ривожи шундай бўлганда халқни нима билан боқиш мумкинлигини ҳатто экстрасенслар ҳам айтиб бериша олмайди.\nКўринишидан, Россия президенти ва-банк (таваккал) қилмоқчи. Украинада у ва унинг атрофи ўзини ўзи киргизиб қўйган қопқондан қандай чиқиб кетишни уларнинг бирортаси ҳам билмайди. Украина тинчликни истайди, бироқ Киевнинг Кремль таклиф қилаётган шартларга кўниши даргумон. Донбассдаги тинч аҳолининг шунчалар ўлимидан кейин Украина ҳукуматида ҳам танлов қолмади – ЛНР-ДНРни тан олишга кўнишга ва россиялик босқинчилар томонидан вайрон этилган Донбассни тиклашни молиялаштиришга халқ йўл қўймайди. Демак – ғалабагача урушиш. Россиянинг, яъни Кремлнинг, бу урушда ютқазиши гумон туғдирмайди. Россия бирорта ташқи факторларга боғлиқ бўлмаган қудратли ва ривожланган иқтисодга эга бўлганда эди, унинг раҳбариятининг амбициясини тушуниш мумкин бўлар эди, бироқ Россия ЯИМи АҚШ ва ЕИнинг биргалик ЯИМига қараганда йигирма баробар кам бўлиб турганда қандайдир мусобақа ҳақида гапириш ножиддийлик бўлади.\nБаъзи сиёсатчилар ўйлагандек дунё Учинчи жаҳон уруши томон эмас, унда буюк давлат сифатида Россияга ўрин бўлмаган янги дунёвий тартиб томон кетмоқда. Олигархлар, ҳукумат аъзолари, президент ҳокимияти вертикалининг мулозимлари, Давлат Думаси ва Федерация Кенгаши депутатларини назарда тутган ҳолда бир сафар Збигнев Бжезинский: «… россиялик элитага тегишли бўлган 500 миллиард доллар пул Америка банкларида турар экан, Россия ўзининг ядровий потенциалини ишга тушириши мумкин бўлган бирорта ҳодисани мен кўрмаяпман …» – деди. «Сиз ҳали бу элита кимники эканини аниқлаштириб олишингиз керак – сизникими ёки бизники бўлишга улгурганми. Бу элита ҳечам ўз тақдирини Россия тақдири билан боғламайди. Уларнинг пуллари бизда турибди, болалари ҳам …» – қўшимча қилди у. Устига устак, Россиянинг олтин-валюта заҳирасининг ярми, баъзи таҳлилчиларнинг айтишларича, Америка активларига жорий этилган. Ғарб билан бўлган муносабат ҳақида россиялик сиёсатчилар кўп ва бақириб гапирадилар, ҳақоратлайдилар, дўқ-пўписа қиладилар, пуллари ва болалари ҳақида эса сукут сақлайдилар.\nРус эпосида ўлими тухумда яширинган Ўлмас Кашчей ҳақида эртак бор. Кашчейни ҳечам енгиб бўлмас ва унинг ўлими яширинган тухумни топиб бўлмас эди. Бироқ, ўзининг қайлиғини қутқариш учун бундай мураккаб ишга киришган Иван-шоҳзода топилди. У қутичани ҳам, ўрдакни ҳам, Кашчей ўлими яширинган тухумни ҳам топди … Новороссия (ёки ЛНР-ДНР) – бу Кашчей тухумининг ўзгинасидир. Иван-шоҳзода уни синдирган заҳотиёқ ёвуз Кашчейнинг ўлмас даври тугайди.\nГерман Обухов – Халқаро «Россиядаги фашизмга Стоп» антипутин бирлашмасининг координатори\nЛНР, ДНР – Украинанинг Луганск ва Донецк вилоятларида бўлғинчи кучлар томонидан эълон қилинган сохта “Луганск халқ республикаси” ва “Донецк халқ республикаси” давлатчалари;\nКПРФ, ЛДПР, «Единая Россия», «Справедливая Россия» – Россия Федерациясининг Давлат Думасида ўз фракцияларига эга бўлган партиялар;\nФСБ – (русча “Федеральная Служба Безопасности”) Федерал Хавфсизлик Хизмати;\nОМОН – (русча “Отряд особого назначения”) Махсус вазифали отряд;\nЛюстрация – олдинги сиёсий тузумда давлат мулозими бўлиб ишлаган ва иш давомида жиддий жиноий ишларга қўл урган шахсларни янги сиёсий тузум томонидан лавозимдан ҳайдаш жараёни;\nЦунами – табиат офати (денгиз ёки океанда ер силкиниши, вулқон отилиши ва б.) натижасида улкан сув тўлқинларининг материк қирғоқларига ёпирилиб келиши;\nЯИМ – ялпи ички маҳсулот;


Оналарнинг биз тушунмайдиган, бизнинг ўлчовимизга сиғмайдиган ўз олами борга ўхшайди | Мулоҳаза қила оладиганлар учун.\nОктябрь 24, 2016 от mulohaza в Иқтибос // 0 Комментариев\nБиз қачон китобни севиб ўқиймиз? Унда таниш қисматлар акс этган бўлса, қаҳрамонлар билан дарддош, бахтдош бўла олсаккина. Шу нуқтаи назарда Ўткир Ҳошимовнинг “Дунёнинг ишлари” қиссаси ўқувчилар қалбидан чуқур ўрин эгаллаган асар сифатида қадрли. Қисса ҳақида Ўзбекистон халқ ёзувчиси Саид Аҳмад шундай деганди:\n“Дунёнинг ишлари” асарини қисса эмас, достон деб аташни истардим. У қўшиқдай ўқилади. Уни ўқиб туриб, ўз оналаримизни ўйлаб кетамиз. Шу мушфиқ, шу жафокаш оналаримиз олдидаги бир умр узиб бўлмас қарзларимизнинг ақалли биттасини уза олдикми, деган бир андиша, бир савол кўз олдимизда кўндаланг туриб олади. Қисса бизни инсофга, инсонни қадрлашга, ҳурмат қилишга чақиради”.\nМақола 410 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Голливудда Амир Темур ҳақида фильм суратга олинади - Anhor\nAnhor Все посты Голливудда Амир Темур ҳақида фильм суратга олинади\nГолливуд ижодкорлари Амир Темур ҳақида блокбастер суратга олишни режалаштирмоқда. Фильм Россия ва Америка сармоядорлари томонидан молиялаштирилади, деб ёзади “Дарё” нашри “Podrobno.uz”га таянган ҳолда.\n«Ҳозир биз Амир Темурдек тарихий шахс ҳақида йирик кўламдаги фильм тайёрлаяпмиз. У Голливуд мутахассислари томонидан ёзилган бўлиб, ўз ичига қизиқарли сюжет, кучли характерлар ва жиддий драмани қамраб олади», — дейди кинокартина продюсерларидан бири Андрей Поклонский.\nМазкур лойиҳа билан машҳур Голливуд продюсери Ральф Уинтер («Х-одамлар», «Маймунлар сайёраси», «Фантастик тўртлик») қизиқиб қолган. Фильм Амир Темурнинг ҳаёт йўлини ёритиб бериши режалаштирилмоқда. Амир Темурнинг рус ерларига уюштирган сафари фильмнинг асосий воқеаларига айланади.\nПоклонскийнинг сўзларига кўра, фильм Россия Маданият вазирлиги ва Кино жамғармасининг молиявий иштирокисиз суратга олинади. Лойиҳа тўлалигича Россиядаги хусусий маблағлар ва Голливуд студиялари томонидан қопланади.


“Шеърият ва муҳаббат маликаси” мавзусида адабий-бадиий кеча бўлиб ўтди. 05.04.2017 06:37\n2017 йил 4 апрель куни тадбирлар залида ўзбек мумтоз адабиётининг йирик намояндаси, маърифатпарвар шоира Нодира таваллудининг 225 йиллигига бағишланган “Шеърият ва муҳаббат маликаси” мавзусида адабий-мусиқий кеча ўтказилди.\nТадбирга Қўқон Давлат педагогика институти доценти М.Сиддиқов ва Фарғона санъат коллежи ўқитувчилари билан бир гуруҳ ўқувчилари таклиф этилди. Шунингдек тадбирда Фарғона шаҳри коллежларининг ўқитувчи ва ўқувчилари қатнашдилар.\nТадбирни ўлкашунослик сектори мудири С.Юсупова очди ва Нодира асарларининг аҳамияти ҳақида гапириб, “Маърифатпарвар наволар соҳибаси” номли китоб кўргазмасидаги нашрларга шарҳ берди.\nМ.Сиддиқов Нодира ҳаёти ва ижоди ҳақида батафсил сўзлаб, шоира ғазаллларидан ўқиб берди. У айниқса, Нодира асарларининг мазмуни ва мавзусига алоҳида тўхтаб ўтди. М.Сиддиқов ўз сўзида Нодира ижодини ўрганиб, китоб ёзган олимлар ҳақида ҳам маълумот берди.\nФарғона санъат коллежи актёрлик санъати йўналиши ўқувчилари томонидан ўқилган Нодира ғазаллари, анъанавий қўшиқ йўналиши ўқувчилари томонидан ижро этилган Нодира ғазали билан айтиладиган қўшиқлар тадбирга янада кўтаринкилик бағишлади.


Осиё Кубоги. Достон Ҳамдамов – Ўзбекистон термаси сафида энг кўп дриблинг ишлатган футболчи\n07:43 / 21.01.2019\nЎзбекистон терма жамоаси мана икки ўйиндирки, Достонбек Ҳамдамовнинг тўп узатишидан кейин ҳисобни очмоқда. У Осиё Кубоги илк турида Уммонга қарши учрашувда Сардор Рашидовнинг ўрнига захирадан майдонга тушиб, ўйинни кучайтира олган эди. Кейинги баҳсларда асосий таркибда ўйнаб, дастлаб Жавоҳир Сидиқовга, сўнг Элдор Шомуродовга самарали пас узатди.\n22 ёшли яримҳимоячи ўнг қанотда тобора мустаҳкам ўрин эгаллаб боряпти. У биринчи турда захирадан ўйинга қўшилганидан кўп ўтмай хавфли зарба йўллаган, аммо уммонлик дарвозабон маҳорат кўрсатиб жамоасини голдан қутқариб қолганди. Ҳамдамов Туркманистонга қарши ўйинда ҳам рақиб ҳимоячиларига бошоғриқ бўлди: бу учрашувда Достонбек дарвоза томон 4та зарба йўллаган бўлса, шулардан 3тасини дарвозабон қайтариб қолди, яна бир уриниш ноаниқ чиқди. Дастлабки голни урган Жавоҳир Сидиқовга ҳам айнан Ҳамдамов ассистентлик қилганди. Япония билан тўқнашувга келсак, Ўзбекистон термасининг дарвоза томон илк зарбасини Ҳамдамов ижро этди, бундан бироз ўтиб у 16-дақиқада Шомуродовга жуда қулай пас узатганида Элдор тўпни дарвозадан анча баландга тепиб юборди. Аммо 40-дақиқада барибир шу икки футболчи жамоанинг ягона голига ҳаммуаллиф бўлишди.\nҲамдамов Осиё Кубогида Ўзбекистоннинг энг кўп дриблинг ишлатишга уринган футболчиси бўлгани ҳам эътирофга лойиқ. У учта ўйинда 7 марта чиройли ҳаракат амалга оширишга уринган. Шу билан бирга, Достонбек рақиб шеригига пас ташлашга уринган вақтда тўпни эгаллаб олиш кўрсаткичи борасида ҳам энг яхши натижага эга: у 7 марта ана шу тарзда рақибдан тўпни олиб қўйган. Ҳамдамов терма жамоа сафида ҳаммадан кўп (6 марта) фол ишлатганини ҳам таъкидлаш керак. У, юқорида айтиб ўтилган иккита голли пас бўйича ҳам етакчи. Шунингдек, икки марта (қолганларда бир мартадан ошмайди) оффсайд ҳолатига тушган.\nДостонбек Ҳамдамов – 1996 йилда Бекободда туғилган. «Янгиер» футбол мактабида таҳсил олиб, 13 ёшида «Бунёдкор» академиясига қабул қилинган. Ўсмирлар (2012) ва олимпия (2018) терма жамоалари миқёсида Осиё чемпиони. Ўсмирлар (2013) ва ёшлар (2015) ўртасида Жаҳон чемпионатлари иштирокчиси.\nҲамдамов ЖЧда дубль қайд этган ягона ўзбекистонлик футболчи саналади. Ўсмирлар ва ёшлар терма жамоаларимиз ҳозирга қадар 5 марта Жаҳон чемпионатида иштирок этганини инобатга олсак, Достонбекнинг бу натижаси мақтаса арзигулик. У 2015 йили Янги Зеландияда ўтган ёшлар ўртасидаги мундиал нимчорак финалида Австрия дарвозасини икки марта ишғол этган, ўйин 2:0 ҳисобида якун топганди. Ўша йили Ҳамдамов ОФК томонидан Осиёда йилнинг энг яхши ёш футболчиси деб тан олинган.\nДостон 2009 йилда «Бунёдкор» академиясига ўтган, 2014 йилдан асосий жамоага қўшилиб, 2017 йил охирига қадар 134 ўйинда 49та гол урган. Унинг 2018 йил бошида «Анжи» сафига ўтиши можароли тарзда рўй бергани билан ёдда қолган эди. Гап шундаки, у «қалдирғочлар» билан йил охиригача муддатга шартномаси бўлишига қарамай, рус клуби билан мустақил равишда келишувга эришганди. Кўп эҳтимол билан «Анжи» унинг «Бунёдкор» билан шартномасида белгиланган 300 минг евро товон пулини тўлаган. Март ойи ўрталарида Махачқалъа клуби Ҳамдамов билан 1,5 йиллик шартнома имзолаганини эълон қилганди. Бу битим шу йилнинг 30 июнигача мўлжалланган. Достонбек «Анжи»да захира футболчиси саналади. 2018/19 йиллар мавсумида ҳозирча бешта ўйин ўтказган бўлса, улардан биттасида бошланғич таркибда майдонга тушди. У ҳозирча Премьер-лигада гол ёки самарали пас билан қайдномага тушганича йўқ.\nҲамдамовнинг миллий терма жамоадаги дебюти 2016 йилнинг июль ойига тўғри келади. Ўшанда Самвел Бабаян уни Канада билан ўртоқлик ўйинида захирадан майдонга туширган эди. Достонбек шундан кейинги баъзи йиғинларга жалб этиб турилган бўлса-да, амалда деярли майдонга туширилмади. Таркибга қариялар йиғиб олингани, ҳатто қитъанинг энг яхши ёш футболчисига ҳам миллий термада жой топилмаётгани Бабаянни танқид қилувчилар келтирадиган кўплаб аргументлардан бири эди. Эктор Купер уни Осиё Кубогига қадар ўтказилган охирги тўртта ўйиннинг учтасида асосий таркибда синаб кўрди, яна бир учрашувда танаффус вақтида майдонга туширди. Гуруҳ босқичининг 3-туридаги Японияга қарши баҳс Ҳамдамовнинг Ўзбекистон миллий терма жамоаси либосидаги 10-ўйини бўлди.\n2019 йилнинг 5 январь - 1 февраль кунлари БААда футбол бўйича Осиё Кубоги бўлиб ўтади.\n02:14 / 03.04.2021\nБАА чемпионати. «Шабоб Ал Аҳли» ғалаба қозонди. Машариповда ғалаба голи+ассист\n22:59 / 26.03.2021\n«Анзур Ироққа қарши ўйнамаслиги аниқ». Абрамов жамоадаги энг катта муаммо, Аҳмедовнинг ортиқча вазни ва Шомуродовнинг ҳолати ҳақида\n10:26 / 22.02.2021\nЎзбекистон 2022 йилги U23 Осиё Кубоги мезбонлигини қўлга киритди


Вануату ҳамда Янги Каледония Месси ва Роналдуга қарши » Скачать музыку бесплатно новинки музыки 2016-2017\nВануату ҳамда Янги Каледония Месси ва Роналдуга қарши\nКомментариев: 0 Просмотров: 322 Дата: 17-01-2016, 09:43 Гарчи «Олтин тўп»нинг сўнгги йиллардаги тақдири ҳақида олдиндан тахмин билдириш осон кечаётган бўлсада, жаҳонда номзодларга ўзига хос тарзда овоз берганлар ҳам учради. Тўпланган очколарни ҳисоблаб чиқиш - қизиқарли машғулот. Хабарингиз бор, «Олтин тўп» соҳибларини уч тоифа кишилар танлаб беришади: терма жамоа сардори, бош мураббий ҳамда ҳар бир мамлакатдан бир нафардан журналист. Ҳаммасидан футболчиларнинг кимга овоз беришгани қизиқроқ. Рўйхатни астойдил кузатсак, Вануату термаси сардори, маҳаллий «Амикале» клуби ҳужумчиси Масаувакало Фенеди эътиборни тортади. Буни қарангки, унинг танловидан Месси, Роналду ва Неймар ўрин олишмади. Жаноб Фенеди бошқалардан фарқли равишда, Поль Погба, Томас Мюллер ҳамда Алексис Санчесга овоз берган. Умуман, бундай ҳолатлар яна кўп учради. Хусусан, Фенедининг географик жиҳатдан қўшниси - Янги Каледония термаси ҳимоячиси Жан-Брис Вадриако ҳам шунга ўхшаш қарор қабул қилди. Мазкур мамлакат бош жамоаси сардори Андрес Иньеста, Златан Ибрагимович ва Карим Бенземани танлаган. Шунингдек, Янги Зеландия, Қирғизистон, Марокаш ҳамда Мальта термалари сардорлари ҳам кучли учликка ўзлари хоҳлаган бошқа футболчиларнинг номини киритишган. Месси, Криштиану ва Неймарни эътибордан четда қолдирганлар орасида экзотик мамлакатлар термаси сардорларидан ташқари Роналду ҳам бор! Ўзига-ку, овоз беролмайди. Лекин Месси ва Неймарни танламаганини ҳам тушуниш мумкин. Португалиялик юлдузнинг танловидан Карим Бензема, Хамес Родригес ҳамда Гарет Бэйлнинг номлари ўрин эгаллаган. Роберт Левандовски (Нойер, Видаль, Мюллер) ҳамда Диего Годин (Суарес, Мюллер, Левандовски) ҳам ўз қарашларига эга. Камерунлик Мбиа, перулик Писарро эса ноодатий танловчилар рўйхатини якунлаб беришади. Умумий ҳисобда бундай сардорлар сони ўн кишини ташкил қилди. Сиз эса ҳар йили бир хил футболчиларга овоз берилаверади, дейсиз! Месси ҳам худди Роналду сингари ўз жамоадошларининг номига мурожаат этди - Суарес, Неймар, Иньеста. Қизиғи, ушбу танлов деярли Златан Ибрагимовичники билан бир хил бўлди. Шунчаки, швециялик ҳужумчи Иньестанинг ўрнига Мессининг номини қайд этиш баробарида, уни биринчи ўринга қўйди. Мана сизга холислик! Неймар ҳам шундайлар қаторида - у Месси, Суарес ва... Ракитичга овоз берди! Россияликлар эса кўпчилик қаторида бўлишни маъқул кўришди. Месси ва Криштиануни ҳамма танлади. Фақат Неймарни эътибордан четда қолдиришди. Роман Широковнинг танловидан Месси, Криштиану ва Де Брюйне ўрин эгаллашди. Леонид Слуцкийга эса Месси, Криштиану ва Нойернинг иштироки маъқул келибди. Машҳур журналист, «СЭ»нинг собиқ бош муҳаррири Константин Клешевнинг рўйхатида Месси, Криштиану ва Левандовскининг номларига кўзингиз тушиши мумкин. Ўзбекистон термаси сардори Одил Аҳмедов ҳамда бош жамоамиз устози Самвел Бабаян бир хил қарорга келишган. Улар футболчилар номини қуйидаги кетма-кетликда жойлаштиришди: Месси, Роналду, Неймар. Демак, улар ғолиб номини тўғри топишган. ПФЛ матбуот котиби Григорий Ртвеладзенинг танлови эса бошқача тус олди. У биринчи ўринга Роналдуни қўйган бўлса, кейинги поғоналарга Луис Суарес ҳамда Томас Мюллерни муносиб кўрди. Якунда мураббийларнинг қай тариқа танлангани ҳақида. Месси ва Неймарнинг кимни эътироф этишгани кундек равшан. Авваллари Бразилия ва Аргентина бу қадар якдил фикрга келишмаганди. Ҳар икки футболчи биринчи ўринга «Барселона» устози Луис Энрикени қўйишган. Ушбу мутахассиснинг Месси билан ҳамон келишмаётгани ҳақидаги хабарларни тарқатаётганларга ўзига хос жавоб бу. Криштиану Роналду ўз овозини Карло Анчелоттига берди (биринчи ўрин), шунингдек, Жозе Моуриньо ҳамда Пеп Гвардиолани ҳам ёддан чиқармаган. Широков эса ғолибни тўғри топди, лекин иккинчи ўринга Унаи Эмерини қўйгани... Афсус, улар «Спартак»да кўришмадилар-да... Дарвоқе, Слуцкийнинг рўйхатида ҳам Эмерига жой топилди. Фақат Энрике ва Моуриньодан кейин. Умуман, «Севилья» устозини кўпчилик танлади. Улар орасида дель Боске ҳамда Аллегри ҳам бор. Футболчилардан эса Ибрагимович, Левандовски ҳамда Годин ушбу мутахассисга овоз беришди. Ҳамюртларимиз эса мураббийлар орасидан кимнинг ғолиб чиқишини аниқ кўрсатишди. Самвел Вячеславович 2015 йил якунига кўра Энрике, Гвардиола ҳамда Аллегрининг ишига юқори баҳо берган бўлса, Одил Аҳмедовда ҳам деярли шундай танлов кузатилди. Фақатгина термамиз сардори «Ювентус» устозининг ўрнига Арсен Венгер номзодини илгари сурди. Григорий Ртвеладзе эса Энрике, Аллегри, Гвардиоладан иборат учлик тузди. Манба: «СЭ», ЖАҲОНГИР тайёрлади


Европа Иттифоқи “AstraZeneca” вакцинасини қўллашда давом этишни тавсия қилди\n16 май 2022, Тошкент вақти: 16:45\nЕвропа Иттифоқининг дори‑дармонлар бўйича масъул идораси сешанба куни “AstraZeneca” вакцинасининг фойдаси эҳтимолий хавфини босиб кетишига “қатъий ишонишини” маълум қилар экан, унинг қон қуюлишига алоқаси борлигига далил йўқлигини таъкидлади.\nУшбу вакцинани қўллаш вақтинча тўхтатилиши қизғин баҳсларга, вакцинация кампанияси энди жадал сурьат олаётган пайтда турли шубҳаларга сабаб бўлган эди.\nҲам ЖССТ, ҳам Европа дори‑дармон агентлиги (ЕДА) экспертлари мазкур вакцина масаласини муҳокама қилиш учун сешанба куни учрашди.\nОксфорд университети томонидан ривожлантирилган “AstraZeneca” вакцинасининг миллионлаб дозаси ишлаб чиқарилган бир пайтда оз сондаги айрим одамларда қон қуюлиши кузатилди, оқибатда ЕИнинг уч йирик давлати – Германия, Франция ва Италия ушбу вакцина билан эмлашни тўхтатиб қўйди.\nЕДА давлатлар вакцинани қўллашни давом эттиришлари кераклигини таъкидлади.\n“Биз шунга қатъий аминмизки, “AstraZeneca” вакцинасининг COVID-19 олдини олиши унинг касалхонага тушишлар ва ўлим билан боғлиқ ножўя таъсирлари хавфини босиб кетади”, деди ЕДА раҳбари Эмер Кук сешанба куни.\nКук, шунингдек, ЕДА “вакциналар билан боғлиқ барча салбий оқибатларни кузатиб тургани”ни таъкидлади.\nФранция ва Италия бу янгиликни хуш қаршилади.\nФранция Бош вазири Жан Кастекс агар ЕДА вакцинани тавсия қилса, одамларга ишонч бериш учун “тез орада” ўзини “AstraZeneca” вакцинаси билан эмлатишга ваъда берган эди.\nАллақачон 11 миллион “AstraZeneca” вакцинасини қўллашга улгурган Британияда эса, экспертлар эмланганлар орасида қон қуюлиши ҳолати ошганини кўрсатувчи бирорта ҳам далил йўқлигини айтмоқда.\nБош вазир Борис Жонсон “The Times” газетасида бу вакцина ҳақида “хавфсиз ва жуда яхши” деб ёзди.\nБританиялик бир олимга кўра, қон қуюлишига CОVID-19нинг ўзи сабаб бўлади.\n“Қон қуюлишига энг катта эҳтимолий сабаб вакцина эмас, касалликнинг ўзидир”, деди Гигиена ва Тропик касалликлар Лондон мактаби фармокология профессори Стефен Эванс.\nЕвропа бўйлаб коронавирус сабабли ўлим ҳолатлари 900 мингдан ошди.\nАҚШнинг собиқ президенти Дональд Трамп ҳам республикачи тарафдорларини вакцина олишга чақирди. Бу гуруҳ COVID-19 вакциналарига энг кўп қаршилик қилувчи тоифа ҳисобланади.\nБу Трампнинг лавозимдан кенгандан бери биринчи марта оммавий эмлашни ёқлаб ошкора гапиришидир.\nБу орада Бразилияда коронавирусдан ўлим рекорд даража қайд этди – бир кунда 2 841 ўлим.\nГлобал миқёсда шу кунгача 382 миллион доза вакцина қўлланди, уларнинг аксари ривожланган давлатларда. Ҳали бирорта одам вакцина олмаган камбағал давлатлар ҳам бор.\n“AstraZeneca” вакцинаси мавжуд вакциналар ичида энг арзони ва камбағал давлатларга етказиб бериш учун ҳам танланган.\nУшбу вакцинани қўллашни вақтинча тўхтатганлар орасида Индонезиядан тортиб, Венесуэлагача, ундан Швеция ва Недерландиягача бор.\nКанада Бош вазири Жастин Трюдо ўз фуқароларини “AstraZeneca” вакцинасини олишга чақирди. Ҳукуматнинг илм‑фан бўйича маслаҳатчи қўмитаси бу вакцинани ҳатто 65 ва ундан катта ёшдагиларга ҳам тавсия қилди.\nТаиланд Бош вазири Прают Чан-оча “AstraZeneca” вакцинасини қўллаш қайта бошланган заҳоти ўзини шу вакцина билан эмлатди.\n“Мен бугун намуна бўлдим”, деди у.\nЖСС Johnson & Johnson ширкати ишлаб чиққан Janssen вакцинасини тан олди


Марғилонлик Манзура Кенжаева ва Севара Аҳмедова Мағилон шаҳар Ахборот-кутубхона ходимлари. Улар ишдан бўшатилганликларидан норози бўлиб, Фарғона вилоят касаба уюшма ташкилотлари бирлашмасига мурожаат қилишади.\nМазкур мурожаат бирлашма мутахассислари томонидан жойига бориб ўрганилади. Олиб борилган ўрганишлар жараёнида иш берувчининг Севара Аҳмедовани ишдан бўшатиш тўғрисида чиқарган буйруғи ғайриқонуний равишда қабул қилинганлиги маълум бўлди. Ҳолат бўйича иш берувчига тушунтириш берилди ва иш берувчининг буйруғи бекор қилиниб, Севара Аҳмедовани яна ўз ишига тикланди.\nМанзура Кенжаева эса пенсия ёшига тўлганлиги муносабати билан меҳнат кодексининг 100-моддаси 2-қисми 7-бандига асосан меҳнат шартномаси бекор қилинган. Аммо…\nИш берувчининг буйруғи қабул қилинишида меҳнат кодексининг 109-моддасига асосан ишдан бўшатиш нафақаси тўланмаганлиги сабабли иш берувчига меҳнат қонунчилиги талаблари юзасидан тушунтириш берилди. Натижада М.Кенжаевани тантали равишда пенсия ёшига кузатилиб, 2021 йил 6 январдаги 24-к-сонли буйруғи билан бир ойлик ишдан бўшатиш нафақаси ундириб берилди.\nТаълим тизимида Қоракўл мактаби тажрибаси\nФермер хўжаликларида меҳнат муҳофазаси ишларини ташкил этиш тўғрисида укув-семинар ташкилланди\nАввалги ПРЕЗИДЕНТ МУРОЖААТИ — ИСЛОҲОТЛАР АСОСИ


Ёш авлод тарбиясида масъулият кучайтирилади\nТаълим ва тарбия бу авваламбор масъулият демакдир. Таълим соҳасида айни пайтда эътибор қаратилаётган жиҳат ҳам айнан шу. Ҳар томонлама етук, Ватан равнақи учун хизмат қиладиган авлодни тарбиялаш мамлакат келажагини белгиловчи муҳим индикатор.\nДори воситаларининг ноқонуний реализациясига чек қўйилади\nҲар қандай глобал шароитда, ҳар қандай мураккаб вазиятда инсон ҳуқуқ ва манфаатларини таъминлаш, сиҳат-саломатлигини мустаҳкамлаш, ижтимоий ҳимоясини кучайтириш муҳим вазифалардан саналади.\nАйрим чекловлар бекор қилинмоқда. Нега?\nОнлайн муҳокамаларда ушбу лойиҳа билан маҳкумларнинг ҳуқуқлари, эркинликлари ва қонуний манфаатлари ҳимоясини кучайтиришга оид назарда тутилаётган янгиликлар қизғин мунозараларга сабаб бўлди. Қайд этилганидек, бу ўзгартишлар, айниқса, тинтув жараёнида жисмоний куч ва махсус воситаларни асоссиз равишда қўлланилишига йўл қўймаслик, маҳкумларнинг шахсий хавфсизлигини таъминлашга хизмат қилади.


Афғонистонда жангарилар ҳужуми вақтида 16 ҳарбий ҳалок бўлди\nАфғонистонда “Толибон” ҳаракати жангариларининг ҳужуми оқибатида 16 нафар ҳарбий ва полициячи ҳалок бўлди.\nЖангарилар Нангарҳор вилоятидаги Ҳаққоний шаҳрида хавфсизлик хизматлари блокпостларига зарба берган. Қурбонлардан ташқари яраланганлар ҳам бор.\nТолиблар ушбу ҳужумни 12 сентябрда Доҳада ўтиши режалаштирилган афғонлараро музокаралар арафасида амалга оширган. Қатар пойтахтига “Толибон” раҳбарияти аъзоси Абдул Ғани Биродар бошчилигидаги делегация етиб келган.\nАфғонистонда толибларнинг ҳужуми ҳақида охирги марта 1 сентябрда маълум қилинганди. Ўшанда жангарилар Гардиз шаҳрида куч тузилмалари ходимларига ҳужум қилган. Бунинг оқибатида 3 ҳарбий ҳалок бўлган, яна 5 нафари жароҳатланган. Икки жангари отишма давомида йўқ қилинган.\n9 сентябрда номаълум кишилар Афғонистоннинг биринчи вице-президенти Амруллоҳ Солиҳга Кобулда суиқасд қилди. Ҳужум оқибатида Солиҳнинг қўриқлаш хизматидан 2 киши ҳалок бўлган, 7 киши яраланган. Сиёсатчининг ўзига ҳеч нарса қилмаган.\nАфғонистон: «Толибон» билан музокаралар вақтидаги тўқнашувларда 57 нафар ҳарбий ҳалок бўлди\n23:03 / 21.09.2020\nДоҳадаги тинчлик музокаралари: Олдинга силжиш борлиги айтилмоқда\n21:20 / 21.09.2020\nАфғонистонда толиблар ҳужуми натижасида 11 ҳарбий ҳалок бўлди


Пайғамбаримиз Муҳаммад соллаллоҳу алайҳи васалламга Қуръони Карим илк нозил бўлган Ғорнинг номини топинг...!?\n☪ ҲИДОЯТ ИЗЛАБ ☪\nNews FeedTopics 6 202Photos 7 368Videos 539Participants 84 618\nУч нарса ҳақида ташвиш қилма: -Камбағаллик ҳақида ўйлама, чунки ғаминг кўпайиб кетади. Ғам-ғусса эса очкўзликни зиёда қилади. -Сенга зулм қилган киши ҳақида ҳам ўйлама, чунки қалбинг ғазабга тўлиб, адоватинг кучайиб, қаҳр-ғазабинг бардавом бўлиб қолади. -Дунёда узоқ қолиш ҳақида ҳам ўйлама, чунки мол-дунё йиғишга қизиқиб, умрингни зое қиласан, амал қилишни эса ортга сурасан. Умар ибн Хаттоб (р.а).\nАЙТИБ БЎЛМАЙДИГАН СЎЗЛАР 1. “Уф” деманг... Аллоҳ таоло ота-онага “Уф” дейишдан қайтарган: «Раббингиз, Унинг Ўзигагина ибодат қилишингизни ҳамда ота-онага яхшилик қилишни амр этди. (Эй, инсон!) Агар уларнинг бири ёки ҳар иккиси ҳузурингда кексалик ёшига етсалар, уларга «уф!..» дема ва уларни жеркима! Уларга (доимо) ёқимли сўз айт!» (Исро сураси, 23-оят). 2 “Эртага бажараман” деманг... Бирор иш бошлаш олдидан “Мен буни эртага албатта бажараман”, дейишдан қайтарилганмиз: «Бирор нарса ҳақида:\nАбу Ҳурайра Р.А.дан ривоят қилинади Росулуллоҳ с.а.в. айтдилар: “Бир киши бир қишлоқдаги биродарини зиёрат қилмоқчи бўлди. Аллоҳ таоло унинг йўлига кузатувчи қилиб бир фариштани юборди. Фаришта унинг олдига келиб: “Қаерга боришни хоҳлайсан?” деганида у киши: “Мана бу қишлоқдаги биродаримникига”, деди. Фаришта: “У дўстингда сенинг бирор парваришлаб турган бирор мол мулкинг борми?” деди, у: “Йўқ, лекин мен уни Аллоҳ йўлида яхши кўраман”, деди. Шунда фаришта: “Мен сенга юборилган Аллоҳнинг элчисима\n#КУН_ДУОСИ ТОНГГИ ЗИКР سُبْحَانَ اللهِ وَبِحَمْدِهِ: عَدَدَ خَلْقِهِ، وَرِضَا نَفْسِهِ، وَزِنَةَ عَرْشِهِ وَمِدَادَ كَلِمَاتِهِ «Субҳааналлоҳи ва биҳамдиҳи, ъадада холқиҳи ва ризоо нафсиҳи ва зината ъаршиҳи ва мидаада калимаатиҳи». (Маъноси: «Яратганларининг ададича, нафси рози бўлгунича, Аршнинг вазнича, калималарининг узунлигича Аллоҳга ҳамд айтаман ва Уни поклайман».) (Муслим ривояти). 3 марта айтилади. #Soliha\nАССАЛОМУ АЛАЙКУМ РАХМАТУЛЛОХИ ВА БАРАКАТУХ..\nАссалому алайкум! #Хайрли_тонг! Тонгда айтиладиган муҳим дуолардан бири: «Ё Аллоҳ, биз сендан фойдали илм,покиза ризқ ва қабул бўладиган амал сўраймиз!»\nБировнинг аҳлу оиласини ёмонлашдан олдин бир нарсани эслаб қўй: Нуҳ алайҳиссаломнинг оқпадар фарзанди бор эди. Иброҳим алайҳиссаломнинг мушрик отаси бор эди. Лут алайҳиссаломнинг кофир хотини бор эди. Осиёнинг «Мен олий Роббингизман» дейдиган эри бор эди. Муҳаммад алайҳиссаломнинг Абу Лаҳаб деган амакилари бор эди. Ҳар доим хулоса қилишга шошилманг!\nАллоҳ таолонинг муҳаббатини жалб қилувчи сабаблар... Мазкур сабаблар ўнтадир: 1. Қуръони Каримни тадаббур ила, маъноларини фаҳмлаб қироат қилиш. 2. Фарз ибодатларни тугал қилгандан кейин нафл ибодатлар ила Аллоҳ таолога қурбат ҳосил қилиш. Бу нарса муҳаббат даражасидан ўтиб, маҳбубиятга эриштиради. 3. Барча ҳолатларда тил, дил, амал ва ҳол билан Аллоҳ таолонинг зикрида бардавом бўлиш. Банданинг зикрдан бўлган насибасига қараб, муҳаббатдан бўлган насибаси белгиланади. 4. Ҳавойи нафс ғала\nРаҳмат фаришталари қуйидаги уйларга киришмайди: - қариндошларидан алоқасини узганлар уйи; (Бухорий ривояти) - ота-онага оқ бўлганлар уйи; (Бухорий ва Муслим ривояти) - судхўрнинг уйи; (Бухорий ривояти) - ит бор уй; (Бухорий, Муслим ва Ибн Можа ривояти) - Аллоҳ зикр қилинмайдиган уй; (Муслим ва Аҳмад ривояти) - саҳобалар ҳақорат қилинган уй; (Бухорий ва Абу Довуд ривояти) - сурат ва ҳайкаллар бор уй; (Бухорий ривояти) - маст қилувчи нарсалар истеъмол қилинадиган ва қимор ўйналад\nAll 6 202\n84 618 participants in the group\nTotal participants: 2 008\nXayrulla Hamidov – Rasululloh vafot etdi from Xissiyot Olami\nAbdulloh Domla – Vahiy kelishi from Abdulloh domla ma'ruzalari\nТез тез Шунака савол жавоб буп турса ЗУР булерди бизаям билмаганларимизани билволерду\n☪ ҲИДОЯТ ИЗЛАБ ☪ replied to ™\nҲўп бўлади, иншаа Аллоҳ шунақа саволларни кўпроқ жойлаймиз...\n™ ™ replied to ☪ ҲИДОЯТ ИЗЛАБ ☪\nРахмат кулилар дард курмасин\nСизларга ҳам раҳмат, кўзинглар дард кўрмасин...\n۝ Solih ۞٭\nAssalomu alaykum yaxshimisiz?!\nUlar haqni aytyaptilar, musiqa eshitasizmi yo‘qmi bilmayman lekin musiqa eshitish musulmonlar uchun mumkin emas...\nHiro togi qaerda joylashgan?\nBilganlar javob yozilar


Posted on July 30, 2009 by Jahongir Muhammad\nУЗР, БУГУНГИ МАВЗУ ЎЗГАРДИ\n30 июл, 2009 йил\nБугун иш жуда кўпайиб кетди. Ҳафта охирлашаверса, доим шундай бўлади.\nКундалик ёзишга ҳам қўл тегмади. Бунинг устига бугун Дилмурод Саййидни ўн икки ярим йилга қамашганини эшитиб, жуда хафа бўлдим. Гапнинг очиғи суд чўзилганидан балки мустақиллик байрами олдидан уни ҳам, Юсуф Жумани ҳам озод қилишар деган умид билан юргандим. Ҳали ҳам бу умидимнинг бир бўлаги ўлган эмас, балки умумавф эълон қилинар ва адл сўз соҳиблари озодликка чиқарлар? Шундай дейману, золимнинг зулмидан қутулиш осон эмаслигини ўйлаб яна кайфиятим бузилади.\nШу сатрларни битиб, энди сизга кеча ваъда қилганим гапни ёзаман деб турсам, ҳуқушунос укамиз Бобуржон Холиқназар телефон қилиб қолди.\n-Ризо ака ҳақ гапни ёзибдилар,-деди у.\n-Ҳа, Ризо Обид доим ҳақ гапни ёзадилар.\n-Ҳақиқатдан ҳам кундалик қизиқарли бўлиб бормоқда…\nШу гапдан тушундимки, Ризо Обид кундаликларим ҳақида нимадир ёзган. Бобуржоннинг сўзларига қулоқ тутиб, айни пайда “Замондош” сайтини очсам, “Янги китоб хамиртуруши” деган мақолага кўзим тушди.\nСуҳбатдан кейин мақолани ўқидим ва бу масъулиятни яна ҳам оширишни талаб қилишини тушундим.\nҚувғиндаги дўстим ва ижоддаги сафдошимнинг оддийгина кундаликларим ҳақида ёзган мақоласини такрор ўқийман:\n“Таниқли адиб Жаҳонгир Муҳаммад Кундалик китоб сифатида эълон қила бошлагани “Ҳавзи қулқулум”ни аввалига ҳажвий бир асардай қабул қилиб, гапнинг очиғи уни бекорчиликдан зерикканда эрмак учун ўқиладиган асар дея ҳафсаласизлик билан бошладим.\nТўғри, асарда ҳазил-мутойибага моҳирона йўғрилган ҳаётий лаҳзаларга ҳам ўрин берилган, бироқ кейинчалик “Ҳавзи қулқулум” номи ўзига муносиб чуқур мазмунли, ўқиган сайингиз мутоаладан ўқувчини толиқтирмайдиган ғоят қизиқарли ва ибрат оладиган жиҳатлари кўп асарлигини эътироф эта бошлайсиз.\nМасалан асардаги мухолифат йўлида бутун умрини фидо этган Ёдгор Турлибеков ҳаётининг бир қатраси акс эттирилиши инсоннинг қандай хислатли бўлиши муҳимлиги ва ўша қаҳрамонга нисбатан эса илиқ ҳурмат ҳиссини уйғотади.\nТабиатни асраб авайлаш мавзуси-ю ундан ибрат олинадиган ҳаётда кишиларга имконият бериш каби сабр ҳамда бағрикенглик, ёки банкдаги “ишон, бироқ ҳушёр бўл” каби фалсафий мулоҳаза ҳамда мушоҳадалар кишини бир томондан ўйга толдирса, иккинчи томондан “ҳа- я, чиндан ҳам шундай” дея ҳаёт йўлига илк одимнида белгилашга ёрдам бериши мумкин асардан ҳаётий йўлланма, қўлланма сифатида фойдаланса бўлади.\nАсар муаллифи Жаҳонгир Муҳаммад ўзи ёзганидай ҳар бир воқеада “хамиртуруш” меъёри сақланган.Бу эса ўқувчиларда “Ҳавзи қулқулум” асарини ўқий туриб, унинг ҳеч тугамай давом этиши истагини юзага келтиради.\nАсар ҳақида оддий бир ўқувчи сифатида илк таассуротларимизни баён этар эканмиз, “Ҳавзи қулқулум”ни ўқишни бошқа замондошларга ҳам тавсия этамиз, чунки у ҳар бир кишининг ҳаётида сабоқ берувчи бир ҳамроҳ- дўст бўлиб хизмат қилиши аниқ.\nРизо Обид (http://www.rizobek.ucoz.ru/news/2009-07-30-3570)\nРаҳмат дўстим Ризобек! Бугунги каби эзилиб ўтирган пайтда шундай илиқ сўзлар айтганингиз учун Яратган сиздан ажрини кам қилмасин!\nАлбатта, бундан кейин ҳам кундаликлар давом этади ва айтганингиз каби бизнинг хатоларимиз ва ютуқларимиз, бизнинг кўрган-кечирганларимиз ҳамда билган-билмаганларимиз кимгадир заррача фойда келтирса, кимдир бундан ниманидир олса ёки ўрганса – мурод шудир. Агар шу муродга етсак, биз бахтиёрмиз.\nДемак, Ризо Обид бугунги кундаликнинг мавзуини ўзгартириб юборди ва кеча ваъда қилинган нарсани эртага (албатта дея олмайман, чунки ҳамма нарса менинг қўлимда эмас, Эгасининг қўлида ва яна ўзгариши ҳам мумкин-Ж.М.) ёзишга ҳаракат қаламан.


Пекин-2022. Фигурали учиш. Эркаклар ўртасидаги беллашувлар якунига кўра, Нэтан Чен олтин медални қўлга киритди\nПекинда қишки олимпия ўйинлари давом этмоқда.\nФигурали учишнинг эркин дастури якунларига кўра, якуний натижалар эълон қилди. Якуний жадвалда кичик дастурда жаҳон рекордини ўрнатган америкалик Нэтан Чен биринчи ўринни банд этди. Иккинчи поғона Япония вакили Юма Кагиямага, учинчи ўрин эса унинг ҳамюрти Шому Унога насиб этди.\nФигурали учиш. Якуний натижа\n1. Нэтан Чен (АҚШ) – 332,60\n2. Юма Кагияма (Япония) – 310,05\n3. Шома Уно (Япония) – 293,00\n4. Юдзуру Ханю (Япония) – 283,21\n5. Чха Жун Хван (Жанубий Корея) – 282,38


Дуо шакли ҳақида савол | Azon.uz - Ахборот-таҳлилий портал\nДуо шакли ҳақида савол\n05:00 14.05.2018 725\nСавол: Муҳтарам Шайх, сизнинг дуоларингиз ўзига хослиги билан ажралиб туради. Уларда олий руҳонийлик сезилади. Булар Раббоний фатҳ, файз ва тавфиқ эканига заррача шубҳа йўқ. Дуоларингизда: “Эй Аллоҳ, саййидимиз Муҳаммаднинг (соллалоҳу алайҳи ва саллам) руҳларига биздан олқиш ва салом етказ. Эй Аллоҳ, дунёда У зотни кўрмай имон келтирдик, жаннатда У зотни кўришдан тўсма...” иборалари такрорланади. Саволим дуонинг “...жаннатда У зотни кўришдан тўсма” қисмига тегишли. Мазкур ўринда жаннатга киришга ишоняпсиз. Буни “банданинг Робби борасидаги чиройли гумони” деб тушунамизми?\nЖавоб: “...жаннатда У зотни кўришдан тўсма” дейилиши жаннатга киришимизга қатъий ишонч эмас, балки унга кириш умидидир. Мазкур жумланинг моҳияти ва ундан биз ирода қилаётган нарса “Агар бизни жаннат ила икром этсанг, у ерда Муҳаммад Мустафони (соллаллоҳу алайҳи ва саллам) кўришдан бизни тўсма”, деган маънодадир.


СУВЧИЛАР – САВОБ ИШГА ИНТИЛАР\nБугун замон ўзгараяпти.\nДоим ҳамма ишда фаол ва ташаббускор бўлиб келган сув хўжалиги ходимлари бутун масъулиятни юрагидан ҳис этган ҳолда янада ғайрат билан ишлайдиган, ўзгаришлар қиладиган, ўзгаришни, аввало, ўзидан бошлайдиган фурсат келди.\nНавбатдаги ўзгаришлар эпкини бугун вазирликнинг янгича форматда, олдинги йилларда шаклланган қолиплар ва стериотипларни бузган ҳолда фақат соҳа ривожи учунгина эмас, миллат, Ватан тараққиёти йўлида илгари сурилган ташаббуслар фонида ўтказилган ҳайъат йиғилишида сезилди.\nРажаб ойи мусулмон дунёсида баракали ва улуғ ой бўлиб, ундаги озгина яхши амал эвазига кўплаб ажру савоблар берилади. Савобталаб ва эзгу ишлар учун интилиб яшайдиган сув хўжалиги ходимлари Ражаб ойи кириб келиши муносабати билан “Ободонлаштириш бўйича зарбдор 40 кунлик” эълон қилиш ташаббуси билан чиқдилар. Наврўз миллий байрамигача насос станциялари, канал ва коллектор бўйларидан тортиб, барча сув иншоотлари атрофлари тозаланади, ободонлаштирилади. Оддий ходимдан барча бўғиндаги раҳбарларгача кабинетда ўтирмай, жойларга чиқиб, ободонлаштириш ва иншоотларни суғориш мавсумига тайёрлаш ишларига ҳисса қўшади.\nБу йил мустақиллигимизнинг 30 йиллик байрамини нишонлаймиз. Улуғ санага ҳозирданоқ тайёргарликка киришган сувчилар ҳар бир ходим 30 тупдан кўчат экиш ташаббусини ҳам илгари сурдилар. Тизимдаги корхона, ташкилотлар жамоада меҳнат қилаётган ходимлар учун 30 тупдан кам бўлмаган миқдорда кўчат экишга киришади. Бунда мевали дарахт кўчатлари 70 фоиздан оз бўлмаслигига эътибор қаратилади.\nКунлар илиб, баҳор насимлари эса бошлади. Ҳар бир кун, ҳар бир соат ғанимат. Шу кунларда сув иншоотларининг муҳофаза ҳудудларида нўхат, мош, ошқовоқ каби экинлар экилса, халқимиз дастурхонига туҳфа бўлади. Сувчилар меҳнатига яраша даромад олади. Айниқса, ҳар бир корхона ва ташкилот ходим бошига 30 донадан ошқовоқ уруғини қадаса, ёмғир сувлари билан кўкариб, апрель-майга бориб гуллайди. Ҳосил ҳам эрта етилади.\nОртиқча расмиятчиликлардан холи, ишчан руҳда ўтган ҳайъат йиғилиши кун тартибини четлаб ўтган ҳолда ана шундай ташаббусларни муҳокама қилиш билан бошланди. Бир қарич ерни ҳам бўш қолдирмаслик, сув иншоотларининг муҳофаза ҳудудларидаги ерлардан унумли фойдаланиш бўйича амалий таклифлар барчага маъқул келди.\nКиритилган вақти: 15/02/2021 12:49; Кўрилганлиги: 65